بەکارهێنانی چمۆد لە لینوکس\nسەرەتا»سیسته‌م OS»لینكس»بەکارهێنانی چمۆد لە لینوکس\nلەلایەن Sam Goran لە 14/03/2016 0 Comments\nبۆ ئەوەی بابەتەکە زۆر درێژ نەبێتەوە هەوڵم داوە زۆر بەکورتی باس بکەم، لە جیهانی یونیکس/لینوکس، هەمووشتێک بە پەڕگە و بوخچە بەستراونەتەوە، ئەمانیش تایبەتمەندی مۆڵەت پێدانیان گەرەکە تاکو بتوانن وەکو پێویست بەبێ کەموکوڕی و پارێزراوانە کاربکەن، بۆ ئەم مەبەستەش سیستەمێک هەیە بەناوی (chmod permission) بەکاردەهێنرێت.\nزاراوەی (ChMod) لە هەردوو وشەی (Change Mode) کورتکراوەتەوە بە واتای گۆڕینی دۆخ یاخود شێواز دێت.\nئایە (rwx) چییە ؟\n(دەسەڵاتی خوێندنەوە) r= read permission\n(دەسەڵاتی نووسینەوە) w=write permission\n(دەسەڵاتی جێبەجێکردن) x= execute permissions\nبەگشتی سێ کۆمەڵە هەن:\nowner: دەتوانین بە بەڕێوەبەر ناوی ببەین کە دەسەڵاتێکی تەواوی هەیە لە بەرێوەبردن.\ngroup: بەپلەی دووەم دێت لە دوای بەڕێوەبەر لە ڕووی دەسەڵات و بەڕێوەبردن.\npublic(other): بەکارهێنەرانی ئاسایین و تەنها دەتوانن وەک میوان بەشدار بن.\nگریمان پەڕگە/بوخچەیەکمان هەیە، چمۆدەکەی بەم شێوەیە (rwxrwxrwx) بوو ، ئەوا لێکدانەوەکەی بەمشێوەیە دەبێت:-\nسێ پیتی یەکەم بۆ دەسەڵاتی بەکارهێنەرە (user’s permissions).\nسێ پیتی دواتر بۆ دەسەڵاتی گرووپە (group’s permissions).\nهەروەها دوایین سێ پیت بۆ دەسەڵاتی بەکارهێنەرانی ترە( other users permissions).\nدەسەڵاتی بوخچەی لینوکس\nئەگەر “r “read بۆ دەسەڵاتی خوێندنەوەبێت لەسەر بوخچە، مانای وایە تۆ دەتوانی ناوەڕۆکەکان بخوێنیتەوە. بۆ چونە نێو بوخچە پێویستت بە دەسەڵاتی جێبەجێکردن دەبێت “x “execute بۆ بەکارهێنانی فەرمانی cd، ئینجا لە کۆتاییدا ئەگەر ویستت پەڕگەیەک یان بوخچەیەکی ناوخۆیی دروست بکەی ئەوا پێویستت بە دەسەڵاتی نووسین w” write permissions” دەبێت، لەگەڵ دەسەڵاتی ‘write’ دەتوانی ناوەڕۆکەکان بسڕیتەوە لە بوخچە، ئینجا ناوەڕۆک چ پەڕگە بێت یاخود بوخچە.\nلە ڕووی دەسەڵاتە بنەڕەتییەکان\nدەسەڵاتی “r “read ڕێگەت پێ دەدات بۆ بینینی ناوەڕۆکی پەڕگە، بۆ نمونە (cat file1.txt)، و بۆ سڕینەوە، گۆڕانکاری، یان زیادکردنی ناوەڕۆک لە پەڕگە ئەوا بۆ پەڕگەکە پێویستت بە دەسەڵاتی “w “write دەبێت. ئەگەر پەڕگەکە وەک سکرێپتی شێل (shell script) بێت و پێویستی بە جێبەجێکردن (executed) بیت، ئەوکات پێویستت بەدەسەڵاتی جێ بەجێکردن “x “execute دەبێت.\nئەگەر تۆ بەکارهێنەری/خاوەن پەڕگەکەیت، ئەوکات تەنها دەسەڵاتی بەکارهێنەری خاوەندارێتییەکەت بەر دەکەوێت. باقی دەسەڵاتەکانی تر هیچ کاریگەرییەکیان نابێت لە گەیشتنت بە پەڕگەکە.\nئەگەر تۆ لە گرووپێکی کە گرووپەکە خۆی خاوەن پەڕگەکەیە، ئەوکات دەسەڵاتی خاوەندارێتی گرووپەکە لەسەر تۆش دەچەسپێت. باقی دەسەڵاتەکانی تری خاوەندارێتی هیچ کاریگەریێکیان نابێت لە گەیشتنت بە پەڕگە.\nئەگەر تۆ “بەکارهێنەر/خاوەن” پەرگەکە نیت و لە گروپی خاوەن پەڕگەکەش نیت، ئەوکات دەسەڵاتی بەکارهێنەرێکی ترت لەسەر دەچەسپێت. باقی دەسەڵاتەکانی تر هیچ کاریگەرییان نابێت لە گەیشتنت بە پەڕگەکە.\n(rwxrwxrwx) هیچ بەربەستێک لە مۆلەت دا نییە، بە مانایەکی تر دەسەڵاتی گشتی (full permissions )ـیە و هەموو کەسێک دەتوانێت هەر شتێک گەرەکی بێت ئەنجام بدات لەسەر پەڕگە، بەڵام ئەمە بۆ جیهانی ڕاستەقینە زۆر باو نییە، پێویستە ئاگەدار بیت!\n(rwxr-xr-x) بەکارهێنەری خاوەن پەڕگەکە ( owner(user) )دەتوانێت بخوێنێتەوە (ببینێت) و بنووسێت (read, write) و جێبەجێکردنی پەڕگە execute the file . لە پارچەی دووەم (r-x)/ـمان هەیە، کە ئەمەش مانای وایە گرووپەکە تەنها دەسەڵاتی خوێندنەوە و نووسینەوە و جێبەجێکردنی هەیە، دوایین پارچە کە (r-x)ـە مانای ئەوە دێت کە بەکارهێنەرانی تر تەنها دەسەڵاتی خوێندنەوە و جێبەجێکردنیان هەیە. ئەم چەشنە دەسەڵاتە لە زۆربەی ڕێکخستنەکانی ژینگەی لینوکس دا بەدی دەکرێن!\n(rwx——) تەنها بەکارهێنەری خاوەن پەڕگەکە دەتوانێت، بخوێنێتەوە، بنووسێتەوە، و کرداری جێبەجێکردن ئەنجام بدات، بۆ بەکارهێنەر و گرووپەکانی تر هیچ دەسەڵاتێک/مۆلەتێکی بینین یاخود خوێندنەوە و جێبەجێکردنیان نییە، ئەمە بۆ پاراستنی پەڕگەیە.\n(rw-rw-rw-) هەموو کەسێک دەتوانێت بخوێنێتەوە و پەڕگە بنووسێتەوە. (بەکارهێنەر، گرووپ، ئەوانیتر).\n(rw-r–r–) خاوەندار دەتوانێت بخوێنێتەوە و پەڕگە بنووسێتەوە، لە کاتێکدا کە سەرجەم بەکارهێنەرانی تر تەنها مۆلەتی خوێندنەوەیان هەیە. ئەمەش زۆر باوە لە ژیانی ڕاستەقینە دا، کە تەنها بەکارهینەر دەتوانێت بنووسێتەوە و بخوێنێتەوە و خەڵکانی تر تەنها دەتوانن بخوێننەوە.\n(rw——-) خاوەندار تەنها بەکارهێنەرە کە دەتوانێت بخوێنێتەوە و بنووسێتەوە، بۆ پاراستنی پەرگە تایبەتییەکانە لە بەکارهێنەران/گرووپەکانی دیکە کە دەسەڵاتی گەیشتنیان بەم پەڕگەیە هەیە\nگۆڕینی دەسەڵات (change permissions)\nبۆ گۆڕینی دەسەڵاتی پەڕگە چمۆد بەکار دەهێنین [یاسا: دەسەڵاتی چمۆد + ناوی پەر‌گە]\nبڕوانە ئەم نمونەیەی خوارەوە، بەکارهێنەری خاوەن پەڕگەی file1 بریتییە لە sam، کە ئەویش تەنها دەسەڵاتی خوێندنەوە و نووسینەوەی هەیە، واتە: “rw “read& write permissions-\nبۆ ئەوەی دەسەڵاتی جێبەجێکردن بدەین بە sam (کە بەکارهێنەرێکە)، لە سەر پەڕگەی file1، هەڵدەستین بە بەکارهێنانی چمۆدی u+x، ئەمەش مانای پێدان یاخود زیادکردنی دەسەڵاتی (x) (جێبەجێکردن – execute)ـە بۆ (u)بەکارهێنەر. (واتە (ئێکس) بە مانای جێ بەجێکردن دێت، و (یو) بەنامانی یوزەر یان بەکارهێنەر دێت).\nبڕوانە file1 سێ دەسەڵات بۆ بەکارهێنەر (sam) زیادبووە، (rwx(read,write,execute، سەرنجی پیتەکان بدە لە (2)پیت گۆڕا بۆ (5) پیت.\nوەک چۆن (u+x ) بەکارهێنا بۆ زیادکردنی دەسەڵاتی جێبەجێکردن، بەهەمان شێوە دەتوانین هەمان فەرمان (u+x ) بەکاربێنین بۆ سڕینەوەی دەسەڵاتی جێبەجێکردن (واتا لێ ساندنەوەی دەسەڵاتی جێبەجێکردن لە بەکارهێنەر) !، لەم نمونەیەی خوارەوە، دەسەڵاتی دەسەڵاتی نووسین (write) لادەبەین لە گرووپ:\nبۆ سڕینەوەی دەسەڵاتی خوێندنەوە (read) لە ئەوانیتر، سێری ئەم نمونەیە بکە:\nبۆ پێدانی دەسەڵاتی جێبەجێکردن (execute) بۆ هەمووان (user/owner,group,others)\nئەوا فەرمانی a+x file1 بەکار دەبەین:\nدەسەڵاتی هەشتیی (Octal permission)\nلە زمانی کوردیی (Octal) بە مانای هەشت یاخود هەشتیی بەکار دەبەین، ئەمە لە کاتێکدا هیچ زاراوەیک بەرامبەر بەمە بەکار نەهاتوە، بەڵام بۆیە من ناوم ناوە دەسەڵاتی هەشتیی، چونکە خۆی لە 8 ژمارە دەبینێت بۆ دابەشکردنی دەسەڵات.\nکەوابێ، لەم شێوازەی چمۆد دا، دەتوانی دەسەڵات دابنێیت بەهۆی ژمارەیی هەشتیی\nهەندێک لە شارەزایانی ئەم بوارە پێشنیاری ئەم جۆرە دەکەن واتە بەهۆی ژمارەوە دەسەڵات دابنرێت باشترە، ئەم باشیە خۆی لە ئاسانی بەکارهێنان و کورتی لە نووسین و کەمتر تووشبوون بە هەڵە دەبینێتەوە.\nلەخوارەوە هەشت ژمارەکە و واتا و دەسەڵاتیان لە چمۆد دیار دکەم:\n7 = 4+2+1 (read/write/execute)\n6 = 4+2 (read/write)\n5 = 4+1 (read/execute)\n4 = 4 (read)\n3 = 2+1 (write/execute)\n2 = 2 (write)\n1 = 1 (execute)\n0==0 no permission\nبۆ بەکارهێنانی ئەم سیستەمە، بڕوانە ئەم نمونەیەی خوارەوە، کە نمونەیەکە لە پێدانی دەسەڵاتی گشتی (full permission)، دەتوانین 777 بەکاربێنین وەک هاو دەسەڵات و هاو واتا بەرامبەر بە (rwxrwxrwx)، کە ژمارە (7) یەکەم نواندنی (7 = 4+2+1 (read/write/execute) دەکات بۆ بەکارهێنەر، و ژمارە (7) دووەم بۆ (group) و هەروەها ژمارە (7)ـی سێیەم بۆ بەکارهێنەرانی تر (other user).\nلەم نمونەیەی سەرەوە دا، دەسەڵاتی ڕیشە (full permission)مان دا بە file\nلە سادەترین شێوە654 بە مانای rw-r-xr– دێت، بڕوانە ئەم نمونەیەی خوارەوە:\nهەروەها دەتوانن لێرەوە ئەم بابەتە بە شێوەی PDF داگرن.\nبابەتەكانی پێشووترباشترین و ئاسانترین و بەهێزترین پرۆگرامی دروستکردنی لۆگۆ AAA Logo 2014 ..\nبابەتی دواتر زۆرترین و نوێترین ستایله‌کانی فۆتۆشۆپ دابگره ته‌نها به یه‌ک کلیک (دیاری تێک ئای)\nHi, I write codes !\nئایا ناوکی کۆمپیوتەر Kernel چییە؟!\nباسکردنی کۆماندە گرینگەکانی لینۆکس – بەشی یەکەم\nLinux Mint 18.3 Cinnamon on windows / vmware\nباشترین بەرنامە بۆ دابەزاندنی ڤیدیۆکانی یوتوب بە شێوەی MP3 بۆ کۆمپیوتەر\nلەلایەن Brwa Jaza 03/07/2016\nبە ناوی خوای بەخشندە وەک دەزانن زۆریک لە بەرنامەکانی داونلۆد کردن بە پارەیە یاخود کیشەیان…\nلەلایەن محمد عبدالخالق 18/05/2017\nSQL زمانی داتابه‌یسه واته وه‌ك زمانێكی پرۆگرامینگ مامه‌ڵه‌ی له‌گه‌ل ده‌كرێت كه پێك دێت له چه‌ند…\nئەکشنی HyperFuze بۆ جوانكردنی وێنه‌كان\nلەلایەن Tech Eye 12/01/2016\nفركاری به‌كار هێنانی ئه‌كشنه‌كه كلیك لێره بكه ئاماده‌كردنى :Zrng GraphSofter\nبه یه‌ك كلیك هه‌زاران یارى دابه‌زێنه\nلەلایەن andam omar 10/09/2016\nتەنها بۆ هەوادار و ئاشقانی ڤیدیۆ گەیمەكان( یاری ) كۆمپیوتەر… ئەمەی خوارەوە یەكێكە لە باشترین…\nخێراكردنی بەرنامەكانت بە سیدیا 😍\nلەلایەن Mhamad jaf 20/09/2019\nخێراكردنی بەرنامەكانت بە سیدیا 😍 https://www.youtube.com/watch?v=6f-hoxgT3pA\nداهێنانێكی تەكنەلۆژیی رێگری لە وەستانی دڵ دەكات\nپەرەپێدەرانی تەكنەلۆژی بواری پزیشكی سەركەوتوبن لە دروست كردنی توێژاڵێكی ئەلیكترۆنی بۆ ئەوەی ڕێگری بكات لە…\nتیمێكی كچانی ئه‌فغانی له پێشبڕكێیێكی ڕۆبۆتیكی ئه‌مریكا سه‌ركه‌وتنیان به‌ده‌ست هێنا\nلەلایەن botan luqman 24/07/2017\nله دووری ٥٠٠ میل له ئه‌مریكا له كابولی پایته‌ختی ئه‌فغانستان كۆمه‌ڵێك كچی ئه‌فغانی له مانگی…\nوانەی یەکەم : چۆنیه‌تی دابه‌زاندن و ئه‌كتیڤ كردنی پرۆگرامی ماتلاب\nلەلایەن Xalat Omer 22/01/2016\nماتلاب (بە ئینگلیزی: MATLAB) زمانێکی بەرنامەسازیی نەسڵی چوارەم و نەرمامێرێکی تایبەت بە کاری زانستیی ژمارەییە و…


کوردستان میدیا: لەناوەندی ١ی کوردستان رێوڕەسمێک بە بۆنەی ٢٦یەمین ساڵڕۆژی شەهیدکرانی دکتور قاسملوو و هاوڕێیانی لەڤییەن، ساز کرا و تێیدا چەندین بڕگە و بابەتی پێوەندیدار بەو پرسەوە پێشکەش کرا.\nبەپێی راپۆرتی ماڵپەڕی کوردستان میدیا، دوانیوەڕۆی رۆژی یەکشەممە رێکەوتی ٢١ی پووشپەڕی ١٣٩٤ی هەتاوی، رێوڕەسمەکە بە بەشداری ئەندامانی رێبەرایەتی حیزبی دێموکرات و پێشمەرگە و ئەندامانی ئەو حیزبە و کۆمیتەی قوشتەپە دەستی پێکرد.\nسروودی نەتەوەیی ''ئەی رەقیب'' و راگرتنی خولەکێک بێ دەنگی بۆ رێزگرتن لە گیانی پاکی شەهیدانی رێگای رزگاریی کوردستان دەسپێکی رێوڕەسمەکە بوو.\nپاشان، پەیامێک بە بۆنەی ساڵڕۆژی شەهیدکرانی دوکتور قاسملوو و هاوڕێیانی، لەلایەن "محەممەد نەزیف قادری" ئەندامی دەفتەری سیاسی حیزبی دێموکراتەوە پێشکەش کرا.\nمحەممەد نەزیف قادری باسێکی لەسەر چۆنیەتی شەهیدکرانی د. قاسملوو، تایبەتمەندی و کەسایەتی ئەم رێبەرە کوردە و رۆڵی لە بزووتنەوەی رزگاریخوازی کوردستاندا کرد.\nقادری لەدرێژەی قسەکانیدا وتی: بیر و هزری دکتور قاسملوو سەردەمیانە و پێشکەوتنخواز بوو و هەر ئەوەش بوو وای کردبوو رێژیمی کۆماری ئیسلامی ئێران ترسی لێبنیشێ و پیلانی شەهید کردنی بۆ دابرێژێت.\nئەو ئەندامەی دەفتەری سیاسی حیزبی دێموکرات لەو باوەڕەدابوو، کۆماری ئیسلامیی بە تیرۆرکردنی د. قاسملوو پیلانەکەی سەرخست، بەڵام نەیزانیبوو کە ئەو رێبەرە کوردە ستراتیژییەکی وای بۆ بزووتنەوەی کورد داڕشتبوو کە رێبوارانی ئەو رێگەیە ئێستاش هەنگاوەکانیان بە بڕشتەوە بەو رێگەیەدا هەڵدەگرن.\nقادری لە قسەکانیدا ئاماژەی بە بریاری دەفتەری سیاسی و چوونی پێشمەرگە بۆ ناوچە سنوورییەکان کرد و داخ و پەژارەی خۆشی لەشەهیدبوونی قادر کەریمی بەدەستی گریلاکانی پەکەکە دەربڕی و هاوکاتیش پێی وابوو کە دانیشتنەکانی حیزبی دێموکرات لەگەڵ پەکەکە بە قازانجی هەردوولا بووە.\nپاشان کۆڕی مووزیکی حیزبی دێموکرات سروودێکی لەژێر ناوی "بۆ قاسملوو" پێشکەش کرد.\nشانۆیەک بە نێوی "پەیمان" لە نووسین و دەرهێنانی مورتەزا مورادوەیسی پێکهێنەری بڕگەیەکی دیکەی رێورەسمەکە بوو.\nلەبڕگەیەکی دیکەی ئەو رێوڕەسمەدا، پەیامی هاوبەشی رێکخراوەکانی لاوان و ژنان لەلایەن ئومید زەندییەوە خوێندراویەوە.\nدواتر شێعرێک لەلایەن "عوسمان کەرەمی" و پەخشانێک لەلایەن " هانا موراد وەیسییەوە" پێشکەش بە بەشدارانی رێوڕەسمەکە کرا، هەروەها بڕگەیەکی دیکەی رێوڕەسمەکە سروودێک بە ناوی "تریفەی بەیان" بووە.


حدكا: گیانی هیچ ئەندامێكی حزبەكانی رۆژهەڵات لە هەرێم پارێزراو نییە\nهەواڵ / کوردستان :: 13/03/2018 :: 377 جار بینراوە\nبەرپرسێكی حزبی دیموكراتی كوردستان رایدەگەیەنێت، گیانی هیچ بەرپرس و ئەندامێكی حزبەكانی رۆژهەڵات لە هەرێمی كوردستان پارێزراو نییە و بەردەوام هەڕەشە و مەترسی لەسەر گیانيان هەیە.\nمحەمەد ساڵح قادری، بەرپرسی پەیوەندییەكانی حزبی دیموكراتی كوردستانی ئێران (حدكا) لە لێدوانێكدا بە دواڕۆژی راگەیاند، ئەگەر كۆماری ئیسلامی ئێران سوربێت و بەردەوامبێت لە تیرۆركردنی ئەندام و دۆست و لایەنگرانی حزبەكانی رۆژهەڵاتی كوردستان، ئەوكات ئێمەش دەستەوەستان ناوەستین و مافی بەرگری رەوا بەكاردەهێنین و دژی هەر چەشنە "كارێكی تیرۆریستی" دەوەستینەوە و دژ كردەوە بەكاردەهێنین.\nئەو بەرپرسەی حزبی دیموكرات ئاماژەی بەوەشدا كە پێویستە حكومەتی هەرێم بە هەستیارییەوە چاودێری و مامەڵە لەگەڵ حزبەكانی رۆژهەڵاتی كوردستان بكات و بوار نەدات كە كاری تیرۆریستی بەرامبەريان بكرێت.


جاسوسی کردن. – ماڵپەرى چاکسازى\nدەستپێک / چاکسازی / تاک / جاسوسی کردن.\nئاب 26, 2018\tتاک, جۆراوجۆر, چاکسازی, خێزان, کۆمەڵگا, ووتار و دەرس 1,410 بینینەکان\nبسم الله وبه‌أستعین:\nقال تعالی:( ولاتجسسوا)الحجرا 12.\nماناكه‌ی:شوێن عه‌یبی یه‌كتری مه‌كه‌ون ولێی مه‌كۆڵنه‌وه.\nئه‌مه هه‌ندێكه له‌زیان وخراپه‌ی جاسوسی كردن:\n1-جاسوس ئه‌گه‌ر ئیماندار بێت كه‌سێكی ئیمان لاوازو خوو ڕه‌وشت خراپه.\n2-به‌ڵگه‌ی نه‌فس نزمی وسوكه.\n3-جاسوس كه‌سێكی دڵ ڕه‌ق و خراپه‌كاره.\n4-كۆتای جاسوس فه‌وتانی خۆیه‌تی.\n5-ژیان ناخۆش ئه‌كات و شوێن كه‌وتنی عه‌یبی خه‌ڵكه.\n6-پرسیار كردنه ده‌رباره‌ی شته شاراوه‌كانی خه‌ڵك كه‌ئیسلام ڕێگای پێ نادات.\n7-پشكنینی نهێنییه‌كانی خه‌ڵكه،ئه‌ڵێت:پرسیار كرا له‌فڵان مامۆستا؟ئه‌ویش ئاوای وت!.\n8-بێ ده‌نگ ئه‌بێت و چاوه‌ڕوان ئه‌كات وگوێ ئه‌گرێت به‌ڵكو شتێك له‌خه‌ڵكێك ببیسێت وپاشان بیبات بۆ ئه‌وه‌ی شوێنه‌ی كه‌ناردویانه.\n9-ئه‌چێت بۆلای كه‌سانێك كه‌خۆیان مه‌به‌ستیانه وپرسیار ئه‌كات چی ئه‌ڵێیت ده‌رباره‌ی فڵانه كه‌س؟.\n10-جاسوس به‌رده‌وام به‌دڵه ڕاوكێ ئه‌ژی هه‌تا ئه‌و كاته‌ی هه‌واڵێكی ده‌ست ئه‌كه‌وێت دوای ئه‌وه به‌دڵخۆشییه‌وه ته‌له‌فون ئه‌كات بۆ شوێنی مه‌به‌ستدارو هه‌واڵه‌كه‌ی ئه‌گه‌یه‌نێت بۆ ده‌ست خۆشییه‌ك.\n11-ابن عثیمین-رحمه‌الله-ئه‌فه‌رموێت:ئایا تۆ وه‌كیلی خودایت كه‌ئه‌گه‌ڕێیت به‌شوێن عه‌یبی به‌نده‌كانیه‌وه؟\n12-جاران ئه‌م شێوازی جاسوسی كردنه ته‌نها له‌ناو شوێن كه‌وتوانی ڕژێمی به‌عثدا-به‌عس-بوو به‌ڵام به‌داخه‌وه ئێستا كه‌سانێك به‌و كاره هه‌ڵئه‌سه‌ن كه‌خۆیان له‌هه‌مو خه‌ڵكی پێ باشتره‌و خۆیان به‌موسوڵمانی ته‌واو ئه‌زانن!.\n13-كه‌سی جاسوس خۆی ڕوبه‌ڕوی توڕه‌ی-الله‌عزوجل- پاشان توڕه‌ی په‌یامبه‌ره‌كه‌ی و -صلی الله علیه وسلم-توڕه‌ی ئیمانداران وموسوڵمانان ئه‌كاته‌وه به‌گشتی.\n14-موسوڵمان پێویسته ئاگاداری ئه‌و جۆره جاسوسانه بن،دێنه ماڵتان بۆ ئه‌وه‌ی قسه‌تان لێ ده‌ربهێنن،یان مۆبایله‌كه‌ی خستۆته سه‌ر به‌رنامه‌ی ده‌نگ تۆمار كردن و ده‌نگت تۆمار ئه‌كات،پاشان ئه‌یبات بۆ ئه‌و شوێنه‌ی كه‌ئیشیان بۆ ئه‌كات.\n15-جاسوسه‌كان ئاماده‌ی وتاری هه‌ینی ئه‌بن هه‌تا شتێكیان ده‌ست بكه‌وێت،وتار خوێن شتێكی له‌زوبان بێته‌ده‌ر ئه‌گه‌ر مه‌به‌ستیشی ئه‌و شته نه‌بێت ئه‌و جاسوسه به‌و شێوه مانای ئه‌كات كه‌خۆی ئه‌یه‌وێت ودوابه‌دوای ته‌واو بونی وتارو نوێژی هه‌ینی په‌یوه‌ندی ئه‌كات به‌و شوێنه‌ی كه‌ئیشیان بۆ ئه‌كات وئه‌ڵێت له‌وتاره‌كه‌یدا ئاوای وت،ئه‌ویش ئه‌ڵێ پێی -جزاك الله‌خیرا.\nپێویسته ئه‌و كه‌سه‌ی خۆی به‌موسوڵمان ئه‌زانێت ته‌وبه بكات له‌و كرده‌وه قێزه‌ون وناشیرینه-جاسوسی كردن-بۆ ده‌ست خۆشی و فڵان وفڵان كه‌سایه‌تی خۆت مه‌خه‌ره ژێر پرسیاره‌وه‌و متمانه‌ی خۆت له‌ده‌ست مه‌ده‌و جاسوسیت به‌سه‌ر چی كه‌سێكه‌وه كردوه داوای گه‌ردن ئازادی لێ بكه،به‌هیوای ئه‌وه‌ی -الله‌عزوجل-لێت خۆش بێت.\nبڕوانه كتێبی:تةفسيرى تیسیر الكریم الرحمن،ته‌فسیری سورتى الحجرات لابن عثيمين -رحمه الله-.نظرة النعيم به‌رگی 9 لاپه‌ڕه‌كانی:4129- 4132.\n15 12 1439كۆچی.\nنوسنى : م.عبدالكریم محمدقادر.\nپێشووتر سوو (الربا).\nسەرچاوەکانى کوفر چوار شتە : الکبر : خۆ بەگەورەزانى . الحسد : حەسوودى . الغضب …\nپەراوى قەرز وەرگرتن و قەرزدانەوەو حیجز دانان وماڵ بەفیرۆدان.


هونه‌ری په‌روه‌رده‌و فێركردنی سته‌ملێكراوان - ئاوێنه\nهونه‌ری په‌روه‌رده‌و فێركردنی سته‌ملێكراوان\n“پێداگۆكی سته‌ملێكراوان” كتێبێكی گرنگه بۆ ئاشنابون‌و تێگه‌یشتن له‌دونیای سته‌ملێكراوان‌و چه‌وسێنه‌ران‌و كتێبێكی په‌روه‌رده‌یی‌و فێركارییه، كتێبه‌كه له‌نوسینی”پاولۆ فرێری” بیرمه‌ندو فه‌یله‌سوفی به‌رازیلییه،”پاولۆ فرێری” نزیكه‌ی نیو سه‌ده له‌مه‌وبه‌ر ئه‌م كتێبه‌ی نوسیوه، له‌ساڵی 1970وه وه‌رگێڕدراوه‌ته سه‌ر زمانی ئینگلیزی‌و له‌ساڵی 2002 شه‌وه به‌عه‌ره‌بی بڵاوكراوه‌ته‌وه، له‌لایه‌ن “جیهاد محه‌مه‌د”ه‌وه وه‌رگێڕدراوه‌ته سه‌ر زمانی كوردی له‌وڵاتی نه‌رویژ چاپی یه‌كه‌می كراوه‌و له‌به‌ر كه‌می بڵاوبونه‌وه‌ی‌و نه‌گه‌یشتنی ژماره‌ی پێویست به‌كوردستان، وای كردوه له‌به‌ر گرنگییه‌كه‌ی بۆجاری دوه‌م له‌كوردستان چاپ بكرێته‌وه‌و له‌لایه‌ن ده‌زگای چاپ‌و په‌خشی سه‌رده‌مه‌وه ساڵی 2015 بڵاوكراوه‌ته‌وه به‌قه‌باره‌ی 350 لاپه‌ڕه.\nكاتێك سته‌ملێكراو ده‌بێته سته‌مكار!\nپه‌یوه‌ندی نێوان سته‌مكارو سته‌ملێكراو په‌یوه‌ندیه‌كی ئاڵۆزه، زۆرجار دورن له‌یه‌ك‌و هه‌ندێكجاریش نزیكن له‌یه‌ك، ئه‌وه سه‌یر نییه دوربن له‌یه‌ك‌و له‌ڕاستیشدا ده‌بێت دوربن، به‌ڵكو ئه‌وه جێگای سه‌رسوڕمانه سته‌ملێكراو ئاره‌زوی ئه‌وه بكات بۆی بلوێت‌و بارودۆخی بۆ بگونجێت ببێت به‌سته‌مكارو خۆی رزگارو ئازاد نه‌كردبێت له‌سته‌مكاره‌كه‌ی ناخی! هه‌ربۆیه خراپترین جۆری سته‌مكار ئه‌و جۆره‌یانه سته‌ملێكراوان ئاره‌زوی ئه‌وه بكه‌ن كه لاسایی سته‌مكاره‌كه‌یان بكه‌نه‌وه‌و كه ده‌رچون له‌دۆخێكی ئاوادا له‌ژێر ده‌ستی سته‌مكار ئاسان نییه، “پاولۆ فرێری” له‌شوێنێكدا له‌م باره‌یه‌وه ده‌نوسێت “سته‌ملێكراوان له‌گه‌ڵ سته‌مكاراندا هه‌ست به‌تێكه‌ڵییه‌ك ده‌كه‌ن، ئاره‌زوی به‌شداریی ژیانیان ده‌كه‌ن، به‌جۆرێك ئه‌م حه‌زو په‌رۆشییه‌یان هه‌یه بۆ شێوازی ژیانی سته‌مكاران كه زه‌حمه‌ته به‌رانبه‌ر زوڵم‌و سته‌مكارییان بوه‌ستنه‌وه، سته‌ملێكراوان له‌حاڵه‌تی نامۆییاندا به‌هه‌ر نرخێك بێت ده‌یانه‌وێت وه‌ك سته‌مكاران بن، بۆ ئه‌وه‌ی لاساییان بكه‌نه‌وه‌و وه‌ك سته‌مكاران ره‌فتار بكه‌ن‌و ئه‌م ژیانه‌یان به‌لاوه ئاسایی‌و سروشتی بێت”.\nكه‌سی سته‌مكار له‌دوای خۆی كاریگه‌ری نێگه‌تیڤ به‌جێده‌هێڵێت به‌سه‌ر سته‌ملێكراوان‌و هه‌ندێك جار دۆخێك دروست ده‌كات كه ئه‌و باری چه‌وساندنه‌وه‌یه‌یان لاسروشتی بێت‌و وه‌ك قه‌ده‌ر بیبینن‌و ئاره‌زوی ئازادی نه‌كه‌ن، یان وه‌ك خۆیان په‌روه‌رده‌یان ده‌كه‌ن‌و له‌كاتی رزگاربونیاندا ئه‌وانیش حه‌زده‌كه‌ن ببن به‌سه‌رگه‌وره‌و سته‌مكار! له‌مباره‌یه‌وه”فرێری” ده‌رباره‌ی كاریگه‌رییه‌كانی سته‌مكار چیرۆكی یه‌كێك له‌هاوڕێكانی ده‌گێڕێته‌وه‌و ده‌ڵێت” یه‌كێك له‌هاوڕێكانم، كه پسپۆڕ بو له‌زانستی سۆسیۆلۆژیدا، بۆی گێڕامه‌وه جارێك له‌یه‌كێك له‌وڵاتانی ئه‌مریكای لاتیندا، كۆمه‌ڵه‌جوتیارێك ده‌ستیان گرتوه به‌سه‌ر زۆنێكی ده‌ره‌به‌گایه‌تی گه‌وره‌دا، بۆ سه‌ركه‌وتنی یه‌كجارییان‌و له‌پێناوی كارێكی ته‌كتیكیدا، فیوداڵه‌خاوه‌ن زه‌ویوزاره‌كه‌یان لای خۆیان به‌بارمته هێشتوه‌ته‌وه، به‌ڵام هیچ كه‌سێكیان ئه‌وه‌نده ئازایه‌تیی نه‌بوه ببێته پاسه‌وانی ئه‌م فیوداڵه، چونكه به‌و حاڵه‌تی ده‌ستبه‌سه‌ربونه‌شه‌وه هێشتا له‌و ده‌ره‌به‌گه ترساون‌و دوریش نییه له‌پرۆسێسی به‌ڕه‌نگاربونه‌وه‌ی فیوداڵه‌كه‌دا هه‌ستیان به‌گوناح كردبێت، ئه‌گه‌ر به‌وردی بڕوانیت ده‌بینیت هه‌ریه‌كێك له‌م جوتیارانه ئاغایه‌ك له‌ناخیدا ره‌نگیداوه‌ته‌وه‌و به‌تاسه‌وه بون بۆی”.\nئه‌وه‌ی سته‌ملێكراوان رزگار ده‌كات هۆشیارییه\nبۆ ئازادی‌و رزگاربون هۆشیاری گرنگه، سته‌ملێكراو بۆ ئه‌وه‌ی ئه‌و دۆخه‌ی تێیدایه تێیپه‌ڕێنێت ده‌بێت هۆشیاربێت‌و په‌ره به‌بیركردنه‌وه‌و هزری خۆی بدات‌و ئه‌و سته‌مه‌ی لێی ده‌كرێت وه‌كو قه‌ده‌رێك نه‌یبینێت‌و ئازادی‌و رزگاربونی لێنه‌بێته مه‌حاڵ، چونكه”هه‌تا سته‌ملێكراوان‌و زه‌حمه‌تكێشان خاڵه‌لاوازه‌كانی سته‌مكاران نه‌زانن‌و نمونه‌گه‌لێك نه‌بینن بۆ ئه‌وه‌ی بۆیان بسه‌لمێت‌و قایلبن به‌وه‌ی سته‌مكاران لاوازن، حاڵه‌تی چه‌وساندنه‌وه‌و سته‌ملێكردنیان به‌رده‌وام ده‌بێت‌و هه‌میشه ترسنۆك‌و تێكشكاوو بێوره ده‌مێننه‌وه، دیسان هه‌تا سته‌ملێكراوان‌و زه‌حمه‌تكێشان هوشیار نه‌بن‌و نه‌زانن كه فاكته‌رو هۆكاره‌كانی ره‌وشه خراپ‌و بێده‌سه‌ڵاتییه‌كه‌یان چییه، له‌سه‌ر بنه‌مای چاره‌نوسێكی خۆڕسك‌و به‌ختڕه‌شی، ئه‌و ره‌وشه خراپه‌ی خۆیان قبوڵ ده‌بێت‌و به‌وجۆره نادروسته هه‌ڵیده‌سه‌نگێنن”. هه‌ربۆیه”شۆڕش له‌چركه‌ساتی مێژویی خۆیداو بۆ راگه‌یاندن‌و نیشاندانی بونی خۆی، به‌بێ تیۆرییه‌كی هۆشیارانه ناكرێت‌و نابێت، ده‌نا كاره‌كه ده‌بێت به‌كار له‌پێناوی كاردا، واته خه‌بات له‌پێناوی خه‌باتدا نه‌ك گۆڕینی واقیع، بۆیه بۆ به‌دیهێنانی ئه‌و كرداره راسته‌قینه‌یه، بڕواو متمانه‌یه‌كی زۆری سته‌ملێكراوان‌و زه‌حمه‌تكێشانی پێویسته، واته توانای بیرو بیركردنه‌وه‌یان پێویسته. ئه‌گه‌ر ئه‌م بڕواو متمانه‌و هۆشیارییه نه‌بو، ئه‌وه بێگومان سه‌ركه‌وتن به‌ده‌ست ناهێنێت، به‌واتایه‌كی دیكه واز له‌ده‌ستپێشخه‌رییه شۆڕشگێڕییه‌كه ده‌هێنرێت‌و له‌جێگه‌یدا كۆمه‌ڵێك گوتارو دروشم‌و قسه‌ی باق‌وبریق‌و سرودخوێندنه‌وه داده‌نرێت، داواكاریی روكه‌شی بۆ گۆڕان‌و شۆڕش، ئه‌م ترسه‌ی هه‌یه.\nشۆڕش له‌چركه‌ساتی مێژویی خۆیداو بۆ راگه‌یاندن‌و نیشاندانی بونی خۆی، به‌بێ تیۆرییه‌كی هۆشیارانه ناكرێت‌و نابێت، ده‌نا كاره‌كه ده‌بێت به‌كار له‌پێناوی كاردا، واته خه‌بات له‌پێناوی خه‌باتدا نه‌ك گۆڕینی واقیع\nشۆڕش به‌بێ دیالۆگ ناكرێت\n“پاولۆ فرێری” له”پێداگۆكی سته‌ملێكراوان” جه‌ختێكی زۆر له‌گرنگی دیالۆگ ده‌كاته‌وه ته‌نانه‌ت له‌كاتی بارودۆخێكی هه‌ستیاری شۆڕشیشدابێت بۆیه ده‌نوسێت “خه‌باتكردن له‌پێناوی ئازادی‌و رزگاریدا به‌بێ بیرو دیالۆگی هزرییانه، وه‌ك ئه‌وه وایه بته‌وێت به‌هاواركردن شتگه‌لێك له‌سوتان رزگاربكه‌یت”، هه‌روه‌ها “ره‌فتارو كرداری دروستی سه‌ركرده شۆڕشگێڕه‌كان له‌به‌جێهێنانی ئه‌ركی ئازادی‌و رزگاریدا ئه‌وه‌یه بۆ ریكلام‌و بانگه‌شه نه‌یكه‌ن، هه‌روه‌ها سه‌ركردایه‌تیی شۆڕش به‌چاندنی بڕوابون به‌ئازادی‌و رزگاری له‌ناخی سته‌ملێكراوان‌و زه‌حمه‌تكێشاندا ناتوانن متمانه‌و بڕوایان به‌ده‌ست بهێنن، به‌ڵكو ته‌نیا ره‌فتارو كرداری دروست بۆ راكێشانی متمانه‌و بڕوایان، دیالۆگ كردنه، قایلبونی چه‌وساوه‌كانه به‌وه‌ی پێویسته له‌سه‌ریان خه‌بات بكه‌ن بۆ ئازادی‌و رزگاریی، نه‌ك وه‌ك به‌خشیش له‌لایه‌ن سه‌ركرده شۆڕشگێڕه‌كانه‌وه پێیان بدرێت، پێویسته ئازادی‌و رزگاریی به‌رهه‌می هۆشیاری بێت”.\nمیتۆدی”بانكی” ئه‌و میتۆده‌ی په‌روه‌رده‌و فێركردنه‌یه كه”پاولۆ فرێری” ره‌خنه‌ی لێده‌گرێت‌و به‌په‌روه‌رده‌یه‌كی خراپ‌و ناته‌ندروست له‌قه‌ڵه‌می ده‌دات، چونكه ئینسانێكی لاوازو هه‌ژار بیركردنه‌وه‌ت بۆ دروست ده‌كات‌و له‌دواجارداو له‌زۆر كایه‌دا مرۆڤی سته‌مكارت بۆ به‌رهه‌مده‌هێنێت، له‌میتۆدی”بانكی دا” مامۆستا ده‌بێته حیكایه‌تخوان، قوتابی ده‌كاته وه‌رگرێكی ئۆتۆماتیكی‌و ئه‌زبه‌رێكی ملكه‌چ‌و نابینا، ئه‌وه‌ش له‌پێناو وه‌رگرتنی هه‌مو باس‌و وانه‌كانی مامۆستادا، وه‌ك خۆی‌و به‌و شێوه‌یه‌ی بۆیان ده‌گێڕێته‌وه، له‌مه‌ش خراپتر ئه‌وه‌یه، مامۆستا مێشكی قوتابی ده‌كات به”ده‌فرێك” یان”جه‌واڵێك” بۆ پڕكردنه‌وه، هه‌تا مامۆستا زیاتر بكاته ئه‌و ده‌فرو جه‌واڵه‌وه‌و زیاتری تێبئاخنێ، ئه‌وه مامۆستایه‌كی باشتره، هه‌تا قوتابیش وه‌رگرێكی باش بێت‌و قبوڵی هه‌مو گێڕانه‌وه‌كه‌ی مامۆستا بكات وه‌ك خۆی‌و ملكه‌چ‌و گوێڕایه‌ڵ بێت بۆ هه‌ر شتێك له‌ده‌می مامۆستا دێته ده‌ره‌وه، ئه‌وه قوتابییه‌كی سه‌ركه‌وتوتره”. “پاولۆ فرێری” ده‌یه‌وێت دونیای سته‌مكارانی سیاسی له‌ڕێگه‌ی میتۆدی”بانكی”یه‌وه بخوێنێته‌وه‌و ده‌نوسێت “سته‌مكاران خواسته مرۆییه‌كانی خۆیان به‌كارده‌هێنن بۆ پاراستن‌و مانه‌وه‌ی ئه‌و ره‌وشه‌ی له‌به‌رژه‌وه‌ندییانه، نزیكه‌ی به‌شێوه‌یه‌كی خۆڕسكانه، به‌ڕه‌نگاری هه‌ر ئه‌زمونێك ده‌بنه‌وه له‌سیستمی فێربوندا كه هانی به‌رهه‌مهێنانی توانا ره‌خنه‌ییه‌كانی چه‌وساوان بدات”، بۆیه سته‌مكاران‌و چه‌وسێنه‌ران “كه مانه‌وه‌ی واقیعه چه‌وسێنه‌ره‌كه له‌به‌رژه‌وه‌ندییانه”، به‌رده‌وام بره‌و به‌میتۆدی فێربونی”بانكی” ده‌ده‌ن. چه‌مكی”بانكی” به‌نه‌وتراوی، واته به‌په‌نهانی، هه‌ڵگری گریمانه‌ی جیاكردنه‌وه‌ی مرۆڤه له‌جیهانی ده‌وروپشتی، گریمانه‌ی ئه‌وه‌ی مرۆڤ ته‌نیا له‌جیهاندا هه‌یه، نه‌وه‌ك له‌گه‌ڵ جیهاندا، یان له‌گه‌ڵ ئه‌وانی دیكه‌دا. مرۆڤ ته‌ماشاكه‌ره، نه‌وه‌ك بونیادنه‌رو دروستكه‌ر”. ” فێركردنی بانكی، بۆ زاڵبون‌و هه‌ژمونی ئایدیۆلۆژیای چین‌و توێژێكی سه‌رده‌ست‌و سته‌مكاره، هه‌روه‌ها بۆ هاندانی ساویلكه‌یی قوتابیان به‌كارده‌هێنرێت. ره‌نگه زۆربه‌ی ئاموزشكاره‌كان به‌ئاگا نه‌بن ده‌رهه‌ق به‌م پرسه. دیسان بۆ خۆ گونجاندنیان‌و خۆڕاهێنانیان له‌گه‌ڵ جیهانی چه‌وسانه‌وه‌و واقیعی ناهه‌مواری ژیان‌و گوزه‌رانی رۆژانه‌یاندا ئه‌م میتۆدی فێركردنه به‌كارده‌هێنن. ئه‌م جۆره له‌فێركردن، رۆشنبیركردنی قوتابیانه‌و هیچی دیكه، ئه‌و رۆشنبیرییه‌ی تیایدا زانیارییه‌كان به‌بێ هیچ دیالۆگێك وه‌ك خۆی وه‌رده‌گیرێت‌و له‌مێشكی قوتابیاندا دایده‌نێت، واته وه‌ڵامه‌كان پێشوه‌خت ئاماده‌كراون”.\nچ كاتێك سه‌ركرده‌كان وشه‌كانیان ده‌بێت به‌زۆربڵێی!\nسه‌ركرده‌كان هه‌ندێكیان وشه ده‌ڵێن‌و هه‌ندێكیان زۆر بڵێیی، چ كاتێك سه‌ركرده ده‌بێت به‌زۆر بڵێیی‌و چۆن بیناسینه‌وه،”پاولۆ فرێری” جوان‌و گرنگ جیاوازی نێوان وشه‌ی راسته‌قینه‌و زۆربڵێیی كردوه‌و ده‌ڵێت”وشه‌ی راسته‌قینه”حقیقه” بریتییه له‌و وشه‌یه‌ی پراكتیك ده‌كرێت، واته له‌سه‌ر ئه‌رزی واقیع جێبه‌جێ ده‌كرێت. دیسان وشه‌ی راسته‌قینه، ئه‌و وشه‌یه‌یه كه جیهانی پێ ده‌گۆڕدرێت، واته ده‌ربڕینی ئه‌و”وشه‌یه‌یه” كه بیركردنه‌وه‌و كار یان چالاكییه‌كانی گۆڕینی جیهانی له‌خۆ گرتوه”. “وشه‌ی ناڕاسته‌قینه‌ش وشه‌یه‌كه ره‌هه‌نده‌كانی جیاكراونه‌ته‌وه، واته بیركردنه‌وه‌و كار له‌یه‌كتری جیاكراونه‌ته‌وه، له‌به‌رئه‌وه وشه‌ی ناڕاسته‌قینه توانای گۆڕینی جیهانی نییه، كاتێكیش وشه له‌ڕه‌هه‌نده تایبه‌ته‌كه‌ی خۆی كه”كار” یاخود پراكتیكه په‌رت ده‌كرێت به‌شێوه‌یه‌كی ئۆتۆماتیكی كاریگه‌ری له‌سه‌ر بیركردنه‌وه ده‌بێت، به‌م جۆره وشه ده‌گۆڕێت بۆ زۆربڵێیی، واته ته‌نیا رازاندنه‌وه‌و جوانكاریكردنه له‌وشه‌دا، به‌بێ سودو قازانج‌و گه‌یاندنی واتایه‌ك. به‌ده‌ربڕینێكی دیكه ده‌گۆڕدرێت بۆ زمان‌و وشه‌یه‌كی سه‌یرو نامۆ، وشه‌یه‌كی به‌تاڵ‌و بێمانا، چونكه به‌بێ پابه‌ندبونی وشه به‌ڕه‌خنه‌گرتن له‌واقیع‌و ناڕه‌زایه‌تی‌و گۆڕینی جیهان مه‌حاڵه هیچ شتێك به‌رهه‌م بێنێت، هیچ گۆڕانێكیش به‌بێ كار، واته به‌بێ چالاكی ناكرێت”.\nخه‌باتكردن له‌پێناوی ئازادی‌و رزگاریدا به‌بێ بیرو دیالۆگی هزرییانه وه‌ك ئه‌وه وایه بته‌وێت به‌هاواركردن شتگه‌لێك له‌سوتان رزگاربكه‌یت ره‌فتارو كرداری دروستی سه‌ركرده شۆڕشگێڕه‌كان له‌به‌جێهێنانی ئه‌ركی ئازادی‌و رزگاریدا ئه‌وه‌یه بۆ ریكلام‌و بانگه‌شه نه‌یكه‌ن\nگرنگی دیالۆگكردن له‌گه‌ڵ گه‌ل\n“پاولۆ فرێری” هه‌میشه ئاماژه به‌گرنگی دیالۆگی سه‌ركرده‌كان ده‌كات له‌گه‌ڵ گه‌له‌كانی خۆیانداو ئاماژه به‌وه ده‌كات كه سه‌ركرده ده‌بێت راوبۆچونی میلله‌ت له‌به‌رچاوبگرێت‌و به‌رده‌وام له‌دیالۆگدا بێت له‌گه‌ڵیان‌و به‌سه‌ركرده‌كان ده‌ڵێت “نابێت له‌ڕوانگه‌ی خۆمانه‌وه بۆ جیهان، سه‌یری میلله‌ت بكه‌ین‌و له‌ڕوانگه‌ی خۆمانه‌وه خوێندنه‌وه‌یان بۆ بكه‌ین، یان دیدگای خۆمان داسه‌پێنین به‌سه‌ریاندا، به‌ڵكو پێویسته دیالۆگیان له‌گه‌ڵدا بكه‌ین، دیدگاو رایان وه‌ربگرین‌و له‌گه‌ڵ دیدگاو رای خۆماندا ئاڵوگۆڕی بكه‌ین پێكه‌وه”،ئه‌و سه‌ركرده شۆڕشگێڕانه‌ی له‌سه‌ر بنه‌مای دیالۆگكردن له‌گه‌ڵ گه‌لدا ره‌فتار ناكه‌ن، یان ئه‌وه‌تا ده‌بن به‌ده‌سته‌بژێرێكی زاڵ‌و خۆسه‌پێن‌و خۆجیاكه‌ره‌وه له‌خه‌ڵك‌و شۆڕشگێڕی راسته‌قینه نامێنن، یان ئه‌وه‌تا به‌ته‌واوه‌تی ده‌بن به‌گومڕاكه‌ر له‌گێڕانی رۆڵی خۆیانداو توشی گۆشه‌گیری ده‌بن، به‌م جۆره‌ش دیسان له‌شۆڕشگێڕێتی ده‌كه‌ون، هه‌ر شۆڕشێك دژی دیالۆگكردن بو گومانی له‌چاكیی پرۆسێسی دیالۆگكردن كرد، ئه‌وه بڕوای شۆڕشگێڕێتی خۆی له‌ده‌ست ده‌دات”. “له‌میانه‌ی پرۆسه‌ی چه‌وساندنه‌وه‌دا، ده‌توانین بڵێین كه‌سێك كه‌سێكی دیكه ده‌چه‌وسێنێته‌وه، به‌ڵام له‌میانه‌ی پرۆسه‌ی شۆڕشدا ناتوانین بڵێین كه‌سێك كه‌سێكی دیكه ئازاد ده‌كات، هه‌روه‌ها ناشتوانین بڵێین كه‌سێك ده‌توانێت خۆی خۆی رزگاربكات، به‌ڵكو ده‌توانین بڵێین خه‌ڵك له‌یه‌كگرتن‌و پێكه‌وه‌بوندا ده‌توانن یه‌كدی رزگارو ئازاد بكه‌ن”.\n“له‌پراكتیكی گه‌ل له‌گه‌ڵ سه‌ركرده شۆڕشگێڕه‌كاندا، گه‌ل‌و سه‌ركرده‌كان پێكه‌وه فێری دیالۆگكردن‌و به‌كارهێنانی ده‌سه‌ڵاتیش ده‌بن، ئه‌مه مه‌سه‌له‌یه‌كی رون‌و ئاشكرایه مرۆڤ له‌مه‌له‌وانگه‌دا فێری مه‌له‌كردن ده‌بێت، نه‌ك له‌كتێبخانه‌دا”. “دیالۆگكردن له‌گه‌ڵ گه‌لدا، نه سازشكردنه، نه خه‌ڵاتكردنیشه، تاكتیكێكیش نییه به‌كاربهێنرێت له‌پێناوی قۆرخكردن‌و زاڵبوندا، دیالۆگكردن، به‌و واتایه‌ی كه روبه‌ڕوبونه‌وه‌یه له‌نێوان خه‌ڵكدا، بۆ ناولێنانی جیهان، مه‌رجێكی بنه‌ڕه‌تییه له‌مه‌رجه‌كانی “بونه مرۆڤ”ی خه‌ڵك یان”به‌مرۆڤكردن”ی خه‌ڵك”. “هه‌ندێ له‌سه‌ركرده شۆڕشگێڕه‌كانی به‌نییه‌تپاكی گومڕاده‌بن، وابیرده‌كه‌نه‌وه كه پرۆسێسی دیالۆگكردن پێویسته‌بخرێته كاتێكی دیكه، ئه‌مه راست نییه، پێویسته ئه‌وان سه‌ركردایه‌تیی شۆڕش بكه‌ن به‌بێ ئه‌وه‌ی خۆیان به‌چه‌رخ‌و سه‌رده‌مێكه‌وه ببه‌ستنه‌وه، واته چه‌رخ‌و سه‌رده‌م نه‌كه‌ن به‌پاساو بۆ گواستنه‌وه‌ی پرۆسێسی دیالۆگكردن، یان فه‌راهه‌مكردنی كولتوری دیالۆگكردن له‌شۆڕشدا، چونكه ئه‌وه درێژه‌پێده‌ری بارودۆخی چه‌وسێنه‌رانه‌یه. دیالۆگكردن‌و كاری شۆڕشگێڕانه تێهه‌ڵكێشكراون‌و دانه‌بڕاون له‌یه‌كتری”. “به‌ڵام بڕواو متمانه به‌مرۆڤ، خواستی بێ چه‌ندوچونی دیالۆگه. متمانه‌و بڕواش له‌میانه‌ی دیالۆگكردنه‌وه فه‌راهه‌م ده‌بێت. به‌كه‌وتن‌و نه‌مانی بڕواو متمانه‌ش، ئه‌وه رونه، ئه‌و مه‌رجانه‌ی خوازیاری هێنانه ئارای دیالۆگن له‌نێوده‌چن، خۆشه‌ویستی درۆزنانه‌و خاكێتیی درۆزنانه‌و متمانه‌ی لاواز به‌مرۆڤ، ناتوانن متمانه به‌رهه‌مبێنن، متمانه به‌یه‌كدیكردن پێویستی به‌سه‌لماندنه له‌لایه‌نێكه‌وه بۆ لایه‌نه‌كه‌ی دیكه، هه‌ر لایه‌ك له‌م لایه‌نانه، ده‌بێت ناخ‌و مه‌به‌ستی راسته‌قینه‌ی به‌رجه‌سته‌كراوی خۆیان بۆ به‌رانبه‌ره‌كه‌یان به‌ڕاستگۆیی‌و راشكاوانه نیشانبده‌ن. ئه‌مه‌ش نایه‌ته‌دی‌و ناسه‌لمێنرێت ئه‌گه‌ر قسه‌و كرداری هه‌رلایه‌كی دیالۆگكار وه‌ك یه‌ك نه‌بێت، ئه‌گه‌ر قسه شتێك بێت‌و كرداریش شتێكی دیكه، وشه ته‌نیا به‌ده‌م بێ‌و جیددیایه‌تی تیا نه‌بێت ئه‌وه متمانه‌و بڕوا دروست نابێت. رێزگرتن له‌دیموكراسییه‌ت به‌قسه‌و ده‌مداخستنیش به‌كرده‌وه، گاڵته‌جاڕییه، هه‌روه‌ها قسه‌كردن له‌سه‌ر مرۆگه‌رایی‌و دواجاریش نكۆڵیكردن له‌مرۆڤ، ئه‌وه خودی درۆزنییه”.\nحوكمڕانی ئاسان نییه‌و دانایی ده‌وێت!\nزۆرێك له‌شۆڕشگێڕه‌كانی دونیا له‌كاتی گرتنه‌ده‌ستی ده‌سه‌ڵاتیاندا له‌گه‌ڵ ئه‌و په‌یامه‌ی خۆیاندا كه له‌كاتی شاخ‌و خه‌باتی چه‌كداریدا هه‌ڵیانگرتبو راستگۆ نه‌بون‌و له‌بنه‌ماو پره‌نسیپه‌كانی شۆڕش لایانداوه ئه‌مه‌ش وای له‌هه‌ندێك له‌میلله‌تان كردوه ته‌نانه‌ت ئومێدیان به‌شۆڕشیش نه‌مێنێت بۆ رزگاربون، چونكه ئه‌وانه‌ی به‌ناوی رزگارییه‌وه رزگاری كردون هیچ نه‌بوه جگه له‌سته‌مكارێكیتر به‌ڵام به‌شێوه‌یه‌كیتر، دونیای به‌ڕێوه‌بردن‌و حوكمداری ئاسان نییه‌و پێویستی به‌عه‌قڵ‌و بیركردنه‌وه‌ی وردو بڕیاردانی دروست هه‌یه، هه‌ربۆیه “پاولۆ فرێری” له‌كتێبی”پێداگۆكی سته‌لێكراوان” ترسێكی زۆری له‌و شۆڕشگێڕانه هه‌یه كه ده‌سه‌ڵات ده‌گرنه ده‌ست و وایده‌بینێت ئاسان نییه‌و دانایی خۆی ده‌وێت‌و ده‌نوسێت “قۆناغی گرتنه‌ده‌ستی ده‌سه‌ڵات لای شۆڕشگێڕه‌كان، ئه‌و قۆناغه‌یه كه سیاسه‌تێكی فره دانایانه‌ی زۆری ده‌وێت، دیسان بڕیاردان‌و بوێرییه‌كی زۆری گه‌ره‌كه، تا نه‌كه‌ونه نێو گۆشه‌گیری‌و نا عه‌قڵانییه‌ته‌وه”.\nهه‌میشه چه‌وسێنه‌ران‌و سته‌مكاران ده‌یانه‌وێت‌و هه‌وڵده‌ده‌ن بۆ ئه‌وه‌ی خه‌ڵك له‌یه‌ك دابڕن‌و یه‌كنه‌گرن، به‌رده‌وام هه‌وڵی ئه‌وه ده‌ده‌ن كه چین‌و توێژه چه‌وساوه‌كان رابكێشن به‌لای خۆیانداو بیانكه‌ن به‌گژ یه‌كدیداو ببن به به‌رگریكار له‌ده‌سه‌ڵاتی چه‌وسێنه‌رو سه‌ركوتكار، به‌ناوی ئه‌وه‌ی كه پێویسته هه‌مو لایه‌ك دژایه‌تیی كاره شه‌یتانییه‌كان بكه‌ن، كاری ئه‌وانه‌ی كه په‌راوێزخراون‌و ئاژه‌وه‌گێڕن‌و دوژمنی خوان، بۆیه پێویسته به‌هه‌مومان دژایه‌تییان بكه‌ین له‌پێناوی”ئارامیی‌و ئاسایش”ی نه‌ته‌وه‌یی‌و نیشتمانیدا.چه‌وسێنه‌ران‌و سته‌مكاره ده‌سه‌ڵاتداره سه‌ركوتكاره‌كان، هه‌میشه خه‌سڵه‌تی ئاژاوه‌گێڕی‌و دوژمنی خوداو ساخته‌چێتی ده‌ده‌نه پاڵ هه‌وڵگه‌لی چینه هه‌ژاره‌كه بۆ به‌دیهێنانی”مرۆڤبون‌و به‌مرۆڤبونی خۆیان”، به‌ڵام ده‌بێت ئه‌وه بزانین پاڵه‌وانه‌كان ئه‌وانه‌ن كه تێده‌كۆشن بۆ یه‌كگرتن له‌پێناوی رزگاری‌و ئازادیدا، نه‌ك ئه‌وانه‌ی ده‌سه‌ڵاته‌كه‌یان بۆ به‌رپابونی جیاكاری‌و په‌رتكردن له‌نێوان خه‌ڵكدا به‌كارده‌هێنن.\nنووسراوە لە 2017-01-04 12:57 pm


خۆپیشاندانی سەربەخۆیی سکۆتلەندە – PMNews\nدیارە سکۆتلەندیتەکان ساڵی 2014 یەکەم ڕیفەراندۆمی سەربەخۆیی خۆیان ئەنجامدا. بە ڕێژەیەکی کەم 45% بۆ سەربەخۆیی و 55% بۆ مانەوە لەگەڵ لەندەن دا دەنگ درا.\nسکۆتلەندیتەکان لە ریفەڕاندۆمی Brexit دا بە ڕێژەی 62% دەنگیان بۆ مانەوە لە EU ، واتە یەکێتی ئەوروپادا دا. ئەمەش ژمارەیەکی بەرچاوە و پێدەچێ ھەمان ڕێژەی دەنگدەر لەئیستادا بۆ سەربەخۆیی سلکۆتلەندە دەنگ بدەن .\nلەم چەند ڕۆژانەی دواییدا، دوای ئەوەی کۆتایی مانگی ئاپریل سەرۆک حکومەتی سکۆتلەندی Nocola Sturgeon وتی: پێش ھەڵبژاردنەکانی پەرلەمان کە لە 6.5.2021 ئەنجام دەدرێن، ئێمە ڕیفەڕاندۆمی دووەمی سەربەخۆیی خۆمان بۆ دەوڵەتی سکۆتلەندە و مانەوە لە EU دا ئەنجام دەدەین. لە ئیستاوە بۆ ئامانجەکەمان ھەوڵیگرتنەبەر و ئامادەکاریی رێوشوێنی یاسایی دەدەین.\nئەم ھەنگاو و ئامانجە توێژینەوە و لێکۆڵینەوەیقسەوباسیزۆر ھەڵدەگرێ…\nلە ئێستادا ھێندە بەسە بڵێم : ھێزی باوەڕ و ویستی بەنەتەوەبوون و بوونەخاوەنی دەوڵەتی نەتەوەیی نەمردووە و بەسەرناچێت…\nسیستەمی بەناو دیموکراسی ھەزاران ھەزار دروشمی گلۆبالیزە و سەردەمی شۆڕشی تەکنەلۆژیا و گۆڕانکاری بنخان و سەرخان لەم گەردونەدا، ناتوانێ ئاوات و ئامانجی نەتەوەیەکی ئازادیخواز لەگۆڕ بنێ…\nسڵاو لە ویستی سەربەخۆخوازی نەتەوەی سکۆتی و ھەموو نەتەوە بندەستەکانی جیھان…\nبۆ خوێنەرانی ئینگلیزی زان دەتوانن تەماشای ئەم لینکە بکەن.\nو. هەڵۆ بەرزەنجەیی


📅 ئارۆ 09-04 جە تارێخنە ▾\n| 💳 کۆمەک | 📕 پەڕتووکیانەگەورەتەرین پەڕتووکخانەی دیجیتاڵی کوردی! - (10,789) پەڕتووک | |\n📊 بابەتەکێ 372,219 | وێنەکێ 58,219 | پەڕتووکێ PDFێ 10,789 | فایلەی پێوەنیدارە 40,342 | 📼 ڤیدیۆ 165 | 🗄 سەرچەمەکێ 14,080 |\n📝 ئاسیاسێڵ دیواری راگری شەقامی سالم بەرامبەر دەزگای چاپ و پەخشی سەردەم لە سلێمانی لە شێوەی پڕۆژەیەکی هونەری تایبەتیدا نۆژەن دەکاتەوە | 🏷 تاقم: بەڵگەنامێ | زڤانوو بابەتی: 🏳 کوردیی ناوەڕاست\n➕ ئی بابەتە جەلایەنوو: (هاوڕێ باخەوان)وە جە: Sep 6 2018 1:31PM تۆمارکریان\n✍ ئی بابەتە پەی دماینجاری لایەنوو: (زریان سەرچناری)ەوە جە: Sep 6 2018 3:33PM خاستەر کریان\n👁 ئی بابەتە 1,813 جارێ وینیان\n📷 فایلوو وێنەی 1.0.1 47 KB Sep 6 2018 1:33PM هاوڕێ باخەوان\n📝 پرسەنامەی هاشم سەلیمی بۆ دەزگای چاپ و پەخشی سەردەم بە بۆنەی کۆچی دوایی شێرکۆ بێکەسەوە | 🏷 تاقم: بەڵگەنامێ | زڤانوو بابەتی: 🏳 کوردیی ناوەڕاست\n➕ ئی بابەتە جەلایەنوو: (سەریاس ئەحمەد)وە جە: Apr 8 2016 3:49PM تۆمارکریان\n✍ ئی بابەتە پەی دماینجاری لایەنوو: (بەڕێوەبەری سیستم)ەوە جە: Jan 22 2017 9:39AM خاستەر کریان\n👁 ئی بابەتە 12,126 جارێ وینیان\n📷 فایلوو وێنەی 1.0.1 36 KB Apr 8 2016 3:49PM سەریاس ئەحمەد\n📝 پرسەنامەی عەلی سەیفی قازی بەبۆنەی کۆچی دوایی شێرکۆ بێکەسەوە لە 5/8/2013 بۆ دەزگای چاپ و پەخشی سەردەم | 🏷 تاقم: بەڵگەنامێ | زڤانوو بابەتی: 🏳 کوردیی ناوەڕاست\n🏙 شار و شارۆچکەکێ ⚪ مەهاباد\n➕ ئی بابەتە جەلایەنوو: (سەریاس ئەحمەد)وە جە: Apr 8 2016 3:34PM تۆمارکریان\n👁 ئی بابەتە 10,457 جارێ وینیان\n📷 فایلوو وێنەی 1.0.1 27 KB Apr 8 2016 3:34PM سەریاس ئەحمەد\n☂ دەزگای چاپ و پەخشی سەردەم | 🏷 تاقم: پارت و ڕیکڤزیاکێ | زڤانوو بابەتی: 🏳 کوردیی ناوەڕاست\n🚩 جۆروو ڕیکوزیای 📚 ڕۆشنڤیری\n➕ ئی بابەتە جەلایەنوو: (هاوڕێ باخەوان)وە جە: Jan 27 2009 11:20AM تۆمارکریان\n✍ ئی بابەتە پەی دماینجاری لایەنوو: (مانو بەرزنجی)ەوە جە: Apr 9 2015 11:58AM خاستەر کریان\n👁 ئی بابەتە 26,357 جارێ وینیان\n📷 فایلوو وێنەی 1.0.1 14 KB Jan 27 2009 11:20AM هاوڕێ باخەوان\n🖇 بابەتەپێوەزکریاکێ: 125\n94. 👁 شوناسی عێراقی\n95. 👁 شۆڕش و توانای بەرپاکردنی شۆڕش\n96. 👁 شۆڕشی شێخ سەعیدی پیران و سۆڤێت\n97. 👁 شیعری کلاسیکی کوردی و تابووشکێنی\n98. 👁 شەوەکانی ئامیتا بەدرێژایی بابل\n99. 👁 فرۆشراو\n100. 👁 فرۆید دامەزرێنەری دەروونشیکاری\n101. 👁 فەرهەنگی راگەیاندن\n102. 👁 فەرهەنگی سۆفیا\n104. 👁 لە نیویۆرکەوە تا کابول\n105. 👁 مناڵەکانی مام تۆم\n| کاتوو وەشکەردەیو لاپەڕەی: 8,314 چرکە!


بـیـر و زانست:\nنامــۆیی و له خۆ نامۆ بوون\n375 kb - ڕه‌سـوڵ مـحـه‌مـمــه‌دی\nزانیاری له باره‌ی دڵته‌نگیه‌وه \nزانیاری له باره‌ی نیگه‌رانی به هۆی گرێی ده‌روونیه‌وه\nآيا جهان ديگرى همچون جهان ما وجود دارد؟\nپژوهشگران هر چه بيشتر و بيشتر سياره هاى جديدى را كشف ميكنند، كه بدور ستارگان ناشناس ميگردند. آيا كشف “زمينى ديگر” محتمل تر ميشود؟\nزۆر له مێژبوو كه‌وتبوومه سه‌ر كه‌ڵكه‌ڵه‌ی هێنانه كایه‌ی مالپه‌رێكی كوردی له‌مه‌ڕ ته‌ندروستزانی. رۆژانه هه‌ستم ده‌كرد بیرۆكه‌كه پێداویستییه‌كی رۆژه چونكه زانستی پزیشكی له دنیادا فره پێشكه‌وتووه و زانست و ته‌كنه‌لۆژیاش شانبه‌شانی یه‌كتر له پێناو خزمه‌تكردنی مرۆڤایه‌تیدا به‌ره‌و پێشه‌وه ده‌چن. جا كاتی ئه‌وه هاتوه ئێمه‌ی كوردیش كه‌مێك سوود له‌و پێشكه‌وتنانه‌ی سه‌رده‌م وه‌رگرین , من لێره‌دا له بواری پزیشكی ده‌دویم.


سبەی پشوو لە دوو زانکۆ ڕاگەیانرا\n24/11/2021 - 22:13\nهەردوو زانکۆی گەرمیان و چەرمۆ لە دوو ڕاگەیاندراوی جیاوازدا ڕایانگەیاند، سبەی پێنجشەممە پشووي لە زانکۆکانیان.\nزانکۆی گەرمیان ئەمڕۆ چوارشەممە ڕایگەیاند؛ بە مەبەستی پاراستنی گیانی قوتابییان ستافی زانکۆمان و بەدوورگرتنیان لە هەر گرژی و پێکدادانێک ، ئەنجوومەنی زانکۆی گەرمیان بڕیاریدا: دەوامی سبەی ڕابگرێت واتا رۆژی پێنجشەممە بەرواری (٢٥-١١-٢٠٢١) لە زانکۆی گەرمیان دەوام نابێت.\nهاوکات زانکۆی چەرمۆش لە ڕاگەیاندراوێکی جیاوازدا ڕایگەیاند: ئەنجوومەنی زانکۆی چەرموو لە کۆبوونەوەی نائاسایی خۆیدا ڕایگه‌یاند کە پشتگیری تەواوی داواکاری قوتابییان دەکه‌ین لە چوارچێوەی یاسادا، سەلامەتی و پارێزگاریکردنی کچ و کوڕەکانمان بەرپرسیاریەتی مێژوویی و ئەخلاقییە هه‌ر بۆیه بڕیارماندا بەڕاگرتنی دەوام لە زانکۆدا تاكو ڕۆژی یه‌كشه‌ممه ڕێكه‌وتی 28-11-2021.\nجێی باسە ڕاگرتنی دەوامی زانکۆکان دوای خۆپیشاندانی چەند ڕۆژەی ڕابردووی قوتابییان دێت بۆ داواکردنی دەرماڵەکانیان کە لەگەڵ سەرهەڵدانی قەیرانی دارایی، بەهۆی نەناردنی بووجەی هەرێمی کوردستان لەلایەن بەغداوە بڕاوە.\nهاوکات ئەمڕۆ ئەنجوومەنی وەزیران پشتیوانیی دارایی بۆ وەزارەتی خوێندنی باڵا و توێژینەوەی زانستی تەرخان کرد بۆ باشترکردنی بەشە ناوخۆییەکان و بارودۆخی قوتابییانی زانکۆ وپەیمانگەکان.\nجێگری سەرۆکی لیژنەی دەستپاکی: لە راپۆرتی سێیەمی چاکسازیدا رێکاریش گیراوەتە بەر\nكه‌نه‌دا هاوخه‌می خۆی بۆ شه‌هید بوونی 5 پێشمه‌رگه راگه‌یاند\nڕه‌وشی كه‌ش و هه‌وای ئه‌مڕۆ و سبه‌ی راگه‌یاندرا\nكتێبی تێکشكاندنی ئەفسانەی داعش لەژێر سەرکردایەتی سەرۆک مەسعود بارزانیدا بڵاوكرایه‌وه


روونكردنه‌وه‌یه‌ك له‌سه‌ر هه‌ڵوێستی كه‌ناڵی KNN – Denegkan\nروونكردنه‌وه‌یه‌ك له‌سه‌ر هه‌ڵوێستی كه‌ناڵی KNN\nbyدانا\tNovember 28, 2010\tگشتی\nمن له‌قسه‌یه‌كی نووسه‌رو روناكبیر مه‌ریوان وریا قانعه‌وه ده‌ست پێده‌كه‌م ، كه ده‌ڵێ ” ئه‌گه‌ر بزوتنه‌وه‌ی گۆڕان كۆپی حیزبه‌كانی تر بێت ، ئه‌وا جاڕی مردنی خۆی ئه‌دات ” له‌م رۆژانه‌دا په‌یامنێری KNN له كه‌ركوك په‌یوه‌ندی پێمه‌وه كرد كه راپۆرتێكی له‌سه‌ر هه‌وڵی چه‌ند براده‌رێك له‌سلێمانی بۆ دامه‌زراندنی سه‌ندیكایه‌كی رۆژنامه‌وانی سه‌ربه‌خۆ قسه‌م له‌گه‌ڵ بكات ، من هیچ كێشه‌یه‌كم له‌گه‌ڵ هیچ كه‌ناڵێك نیه و هه‌رمه‌سه‌له‌یه‌ك رووبه‌ڕووی من بكرێته‌وه ، به‌پێی توانا قسه‌ی خۆم ده‌كه‌م له‌كاتێكدا ئه‌وان قسه‌ی منیان له‌لا گرنگ بێت ، ئه‌و په‌یوه‌ندیه كرا منیش قسه‌ی خۆم به‌م شێوه‌یه كرد ، سه‌ره‌تا من ئه‌و هه‌وڵه‌م پێباشه ، به‌ڵام به‌مه‌رجێ ناكرێ ئه‌و هه‌وڵه ته‌ناه له‌چوارچێوه‌ی شارێكدا قه‌تیس بكرێت و پێشتر كه‌س ئاگادار نه‌كرێته‌وه ، ده‌بوو ئه‌و برادارانه بۆ به‌رفراوبوونی ئه‌و مه‌سه‌له‌یه پێشتر قسه‌یان له‌گه‌ڵ رۆژنامه‌نووسه سه‌ربه‌خۆكانی هه‌ولێر و دهۆك و كه‌ركوك بكرادایه‌و هیچ نه‌بێ پێشتر دانیشتنێك له‌و باره‌یه‌وه بكرایه ، ده‌نا ئه‌وه‌ی ئه‌وان ده‌یكه‌ن به بڕوای من نان و پیازخواردنه به‌و مه‌سه‌له‌یه‌وه ، چونكه له‌بنه‌ڕه‌تدا هه‌وڵدان بۆ مه‌سه‌له‌یه‌كی له‌و جۆره ناكرێ ته‌نها له‌سلێمانیه‌وه بڕیاری له‌سه‌ر بدرێت ، من تێناگه‌م ئه‌گه‌ر ئه‌و براده‌رانه بیریان له‌و مه‌سه‌له‌یه نه‌كردووه‌ته‌وه یا خود به‌رده‌وام ئه‌وانیش وه‌ك سیاسه‌كان ده‌یانه‌وێ ئه‌وان له‌به‌رزیدابن و ئێمه‌ش له‌ژێری ژێره‌وه ، ئه‌وا ئه‌وه‌ی د. مه‌ریوان وریا قانع وتویه‌تی رێك وایه ، ئه‌م دۆخه‌ی ئێمه‌ی كوردی پێدا تێده‌په‌ڕین به‌ئازادو حیزبیه‌وه ، دۆخێكه عه‌قڵی ئێمه‌ی تووشی جۆرێك له‌نه‌خوێندنه‌وه‌ی ئه‌وی دی كردووه ، ته‌نانه‌ت بۆ كه‌مپینی بێده‌نگ نابینیش ئه‌و براده‌رانه پێشتر قسه‌یان له‌گه‌ڵ كه‌س نه‌كرد و یه‌كسه‌ر كه‌مپینه‌كه‌یان راگه‌یاند ، ئه‌وه‌ی له‌شاره‌كانی تریش كرا ته‌نها بۆ پشتگیری كردن له‌وان و ئه‌و دۆخه ناله‌باره بووكه سه‌رده‌شت عوسمانی جوانه‌مه‌رگی تیا شه‌هید كرا ، ئه‌مه‌یان ده‌خه‌ینه لاوه ، من له KNN و بزوتنه‌وه‌ی گۆڕان ده‌پرسم ئه‌گه‌ر ئێوه قسه‌ی جیاوازتان قبوڵ نیه ، ئیتر ئۆپۆزیسیۆن بوون یانی چی ؟ ، له‌هه‌موو دونیادا ئۆپۆزیسیۆن بوون له‌سه‌ر بنه‌مای نه‌بوونی عه‌داله‌تی كۆمه‌ڵایه‌تی دروست ده‌بێت ، ئێوه خۆتان سه‌دان جار وتوتانه له‌ناو بزوتنه‌وه‌ی گۆڕان ده‌یان دیدو روئیای سیاسی و رۆشنبیریی جیاواز هه‌یه ، ئه‌مه‌مان قبوڵه ، به‌ڵام ئه‌وه‌ی ئێوه له‌ئۆپۆزیسیۆن بوون ده‌خات و ده‌تانخاته ریزی هه‌مان عه‌قلییه‌تی حیزبه‌كانی تره‌وه ، ئه‌وه‌یه ئێوه‌ش ته‌نها به‌قسه ئۆپۆزیسیۆنن و نه‌تانتوانیوه مسقاڵه‌زه‌ڕیه‌ك گۆڕانكاریی به‌سه‌ر عه‌قلییه‌تی كه‌سه‌كانی ناو بزوتنه‌وه‌كه‌تانادا بكه‌ن و بۆ خه‌ڵكی كوردستانی بسه‌ڵمێنن كه ئۆپۆزسیۆن بوون و سه‌رهه‌ڵدانی ئاكامی نه‌بوونی بیروڕای جیاواز سه‌ری هه‌ڵدا ، باشه خۆ هه‌ر ئێوه بوون له بزوتنه‌وه‌ی گۆڕان له‌م ماوه‌یه‌دا كه‌مپینێكتان بۆ ئِازادی راده‌ربڕین راگه‌یاندو دونیایه‌ك خه‌ڵكتان هێنایه سه‌ر شه‌قامه‌كانی كوردستان ، ئه‌ی ده‌كرێ من قسه‌یه‌كی جیاوازم هه‌بێت و ئێوه‌ش راپۆرته‌كه‌ی په‌یامنێیره‌كه‌ی خۆتان بڵاو نه‌كه‌وه گوایه قسه‌كانی ئێمه‌تان به‌دڵ نیه ، بۆچی ئێوه ده‌تانه‌وێ به‌قسه‌ی ئێوه بڵێین و بنووسین ، ئه‌گه‌ر تێگه‌یشتنی KNN بۆ ئۆپۆزیسیۆن بوون به‌م مه‌نتیقه‌یه ، ئه‌وا قوڕی دونیا به‌سه‌ر كورد ، من نازانم ئه‌مه تێگه‌یشتنی بزوتنه‌وه‌ی گۆڕانه بۆ ئۆپۆزیسیۆن بوون یا خود ته‌نها تێگه‌یشتنی كه‌ناڵی KNN ، ئه‌گه‌ر به‌م مه‌نتیقه مامه‌ڵه له‌گه‌ڵ دیدو بیروڕای جیاواز بكرێت ، ئه‌وا ” ئاش له‌خه‌یاڵێك و ئاشه‌وان له‌خه‌یاڵێك ” چونكه براده‌رانی كه‌ناڵی KNN به په‌یامنێره‌كه‌ی خۆیان وتووه ئه‌م راپۆرته دانابه‌زێ ، له‌به‌ر ئه‌وه‌ی به‌دڵی ئه‌وان قسه‌مان نه‌كردووه ، من پێكه‌نینم به‌م جۆره عه‌قلییه‌ته دی ، له‌وه ئه‌چێ ئه‌و براده‌رانه‌ی KNN ئۆپۆزیسیۆن بوون ته‌نها به‌م شێوه‌یه ته‌فسیر بكه‌ن كه ده‌بی هه‌موو قسه‌یه‌ك دژی ده‌سه‌ڵات بێت ، من له كه‌سه‌كانی نێو بزوتنه‌وه‌ی گۆڕان ده‌پرسم ئایا به‌جیدی ئێوه به‌م مه‌نتقه‌ی ئه‌م كه‌ناڵه رازین ، یانی ناكرێ كه‌س قسه‌ی له‌سه‌ر خه‌ڵكی تر هه‌بێت و رایه‌كی جیاوازی هه‌بێ ، ئیوه ته‌فسیری چی بۆ ئه‌م جۆره عه‌قلییه‌ته ده‌كه‌ن ، ئه‌ی هاوار به‌ڕێزان ئێوه هه‌موو قسه‌یه‌كتان له‌سه‌ر گۆڕینی عه‌قلییه‌تی حیزبی كوردی و سستمی سیاسی كوردیه ، باشه ئه‌وه‌ی ئه‌م كه‌ناڵه ده‌یكات چ جیاوازییه‌كی له‌گه‌ڵ ده‌سه‌ڵات هه‌یه ، من هه‌ستده‌كه‌م ماوه‌یه‌كه كه‌ناڵه‌كانی سه‌ر به‌ده‌سه‌ڵات ره‌فزم ده‌كه‌ن و قبوڵیان نیه من له‌و كه‌ناڵانه‌وه قسه بكه‌م ، باشه ئه‌وا زانیمان ده‌سه‌ڵات به‌و عه‌قلییه‌ته كار ده‌كات ، باشه خۆ ئێوه ناوتان له‌خۆتان ناوه ئۆپۆزیسیۆن و به‌ناوه داكۆكی له‌رای جیاواز ده‌كه‌ن ، باشه بۆ نابێ من رایه‌كی جیاوازم له‌سه‌ر بیركردنه‌وه‌ی ئه‌و براده‌ره به‌ڕێزانه هه‌بێ ، من كاتی خۆی وتارێكم نووسی و تیایدا باسم له‌وه كرد له‌م قۆناغه‌دا باوه‌ڕم به‌گۆڕان له‌سه‌ر ده‌ستی عه‌قڵی كوردی نیه ، له‌م وتاره‌مدا هه‌ندێك دوودڵبووم و پێموابوو ده‌كه‌ومه هه‌ڵه‌یه‌كی مێژووییه‌وه ، به‌ڵام ئه‌وه‌ی من باسم كرد رێك واده‌رچوو ، سه‌یره خۆتان داواتان كردووه راپۆرتێك له‌وباره‌یه‌وه بكرێت ، كه‌چی له‌به‌ر ئه‌وه‌ی قسه‌كانی من و له‌تیف فاتیح فه‌ره‌جتان به‌دڵ نه‌بووه ، راپۆرته‌كه‌تان ره‌تكردووه‌ته‌وه ، من به‌و پێیه‌ی چه‌ند جارێك له‌كه‌ناڵی knn قسه‌م كردووه ، خه‌ڵكی ساده‌و سیاسیه نه‌خوێنده‌واره‌كان وای ته‌فسیر ده‌كه‌ن كه من سه‌ربه بزوتنه‌وه‌ب گۆڕان بم ، بۆیه چه‌ندجارێك وتوومه زۆر ئاساییه ئه‌م قسه‌نه خه‌ڵكی ساده و سیاسی نه‌خوێنده‌وار بیكه‌ن ، به‌ڵام ئاسایی نیه خه‌ڵكی رۆشنبیرو خوێنده‌وار ئه‌م ته‌فسیره‌ی بۆ رۆشنبیر هه‌بێ ، ئه‌مه به‌و مانایه نیه خوانه‌خواسته من خۆم به‌رۆشنبیر بزانم ، نه‌خێر ته‌نها ته‌فسیره‌كه‌م وایه ، بۆیه‌ناكرێ كه‌سانێك كه‌ناڵێكی ئاسمانی ئۆپۆزیسیۆن ببه‌نه‌ڕێوه به‌م مه‌نتیقه مامه‌ڵه له‌گه‌ڵ خه‌ڵك و دیدی جیاواز بكه‌ن ، له‌كاتێكدا ئێوه قسه‌ی زۆرتان له‌سه‌ر تووتی بوونی رۆژنامه‌نووسه حیزبیه‌كان هه‌یه ، ئه‌م جۆره مامه‌ڵه‌كردنه به‌ر له‌هه‌ر كه‌سێك بزوتنه‌وه‌ی گۆڕان و كه‌ناڵی knn باجه‌كه‌ی ده‌ده‌ن و دڵنیاتان ده‌كه‌مه‌وه ئه‌گه‌ر ئه‌م مه‌سه‌له‌یه چاره‌سه‌ر نه‌كه‌ن ئه‌وا مه‌سداقییه‌ت له‌ده‌ست ده‌ده‌ن و جیاوازییه‌كه‌شتان له‌گه‌ڵ حیزبه‌كانی دی ته‌نها ره‌نگه‌كه‌تانه و هیچی تر ،من پێمخۆش بوو ئه‌م وتاره بۆ رۆژنامه‌ی ” رۆژنامه ” بنێرم ، به‌ڵام پێشتر ئه‌م هه‌وڵه‌م داوه و كارێكی له‌و شێوه‌یه‌م كرد بڵاویان نه‌كرده‌وه ، پاشان ئه‌وان ئه‌و راپۆرته‌یان بڵاو نه‌كرده‌وه ، تۆ بڵێی ئه‌م بابته بڵاو بكه‌نه‌وه ؟ ئه‌مه وه‌ڵامێكه بۆ ئه‌و به‌ڕێزانه پێیان باش بوو وتاره‌كه‌م بۆ رۆژنامه‌ی رۆژنامه بناردایه .\nPrevious بــا ژیان عه‌دممان كــا\nNext خه‌ج و سیامه‌ند …. مارف عومه‌ر گوڵ


كونسوڵخانەی ئەمریكا: پێشوازی لە رونكردنەوەی حكومەتی هەرێم دەكەین كە كۆبونەوە لەگەڵ دیپلۆماتكاران تاوان نییە\nكونسوڵخانەی گشتی ئەمریكا لە هەولێر رایگەیاند، پێشوازی لە رونكردنەوەی حكومەتی هەرێمی كوردستان دەكەن كە "كۆبونەوە لەگەڵ دیپلۆماتكاران تاوان نییە"، ئەوەش دوای ئەوەی دوێنێ لەكۆبونەوەیەكی نێوانیاندا، سەرۆكی حكومەتی هەرێم و وەفدێكی باڵای ئەمریكا تاوتوێی كەیسی سزادراوانی بادینانیان كرد.\nئاوێنە: كونسوڵخانەی گشتی ئەمریكا لە هەولێر، ئێوارەی ئەمڕۆ دوشەممە، لە راگەیەندراوێكدا لەلاپەڕەی خۆی لە فەیسبوك بە ئاماژەدان بە راگەیەندراوی حكومەتی هەرێم لەبارەی كۆبونەوەی دوێنێی نێوان مەسرور بارزانی، سەرۆكی حكومەتی هەرێم و وەفدێكی باڵای ئەمریكا، رایگەیاندوە"پێشوازی لە جەختکردنەوەی حکومەتی ھەرێمی کوردستان دەکەین لە پاڵپشتی تەواوی بۆ ئازادی ڕۆژنامەگەری و ڕێزگرتن لەو کارە گرنگانەی کە دیپلۆماتکاران دەیکەن لەگەڵ کۆمەڵگەی مەدەنی و خەڵکی تر بۆ پاڵپشتیکردنی مافەکانی مرۆڤ و سەروەریی یاسا و ھەروەھا ڕونکردنەوەی حکومەتی ھەرێم کە کۆبونەوە لەگەڵ دیپلۆماتکاران تاوان نییە."\nئێوارەی دوێنێ یەکشەممە مەسرور بارزانی، سەرۆکی حکومەتی هەرێمی کوردستان، پێشوازی لە وەفدێكی باڵای ئەمەریکی کرد کە پێکهاتبو لە جۆوی هود یاریدەدەری وەزیری دەرەوە بۆ کاروباری ڕۆژهەڵاتی نزیک به وه‌كاله‌ت، ئەیمی کەترۆنا نوێنەری تایبەتی ئەمەریکا بۆ سوریا بەوەکالەت، زەهرا بێل بەڕێوەبەری کاروباری سوریاو عێراق لە ئەنجومەنی ئاسایشی نیشتمانیی ئەمەریکا.\nبەپێی راگەیەندراوێكی حكومەتی هەرێم لە بەشێكی كۆبونەوەكەدا "هەردولا پشتیوانی خۆیان بۆ ئازادی کاری ڕاگەیاندن و ئازادی ڕادەربڕین و ڕێزگرتن لە مافەکانی مرۆڤ و کاری ڕێکخراوەکانی کۆمەڵگەی مەدەنی دەربڕی کە سیمایەکی گەشی هەرێمی کوردستان و هەر کۆمەڵگەیەکی دیموکراتە. لە سەر کەیسی حوکمدراوانی بادینان، سەرۆکی حکومەت ئاماژەی بەوەدا کە ئەوە بابەتێکی یاساییەو لەو چوارچێوەیەدا هەڵسوکەوتی لەگەڵ دەکرێت. پشتیوانیی و ڕێز و پێزانینی خۆشی بۆ کاری دیپلومات و نێردە دیپلوماسییەکان لە هەرێمی کوردستان دەربڕی."\nبەپێی راگەیەندراوەكەی حكومەتی هەرێم، سەرۆکی حکومەت لەكۆبونەوەكەدا جەختی کردەوە کە "ڕەفتارە نایاساییەکانی حوکمدراوان و خراپ بەکارهێنانی پەیوەندییەکانیان، بە هیچ شێوەیەک گومان لە سەر لایەنە دیپلوماسیيەکان دروست ناکات. حکومەتی هەرێمی کوردستان، کاری دیپلوماتکارانی ناو هەرێمی کوردستان، بەرز دەنرخێنێت و هەمو ئاسانکارییەکی پێویستیان پێشکەش دەکات."\nئەوەش لەكاتێكدا كە لە بڕیاری دادگای پێداچونەوەدا بۆ پەسەندكردنی سزای شەش ساڵ زیندانی بۆ پێنج چالاكوان و رۆژنامەنوسی بادیناندا، ناوی هەردو كونسوڵخانەی ئەمریكاو ئەڵمانیا لە هەولێر هاتبو كە ئەو چالاكوان و رۆژنامەنوسانە دیداریان لەگەڵیان هەبوەو پارەیان لێ وەگرتون.


چەند زانیاریەکی نوێی و جیاواز لەسەر ناخی مرۆڤ کە زۆر سەیر و سەمەرەیە! - تۆڕی میدیایی خەڵک\nخەڵك هاتووچۆی گەرمیان داوای پابەندبوونی شۆفێران بە یاساو ڕێنماییەكان دەكات. ڕاگەیاندنی هاتووچۆی گەرمیان ڕایگەیاند: ئەمڕۆ چوارشەممە لەسەر ڕێگای سەرەكی (كەلار ـ كفری) بەرامبەر شارەدێی (ڕزگاری) دوو ئۆتۆمبێلی بارهەڵگر جۆری (مان) كە بە ئاراِستەی كفری ڕۆشتون پێكیاندادا. ڕاگەیاندنی هاتووچۆی گەرمیان ئەوەشی خستەڕوو، جگەلە زیانی ماددی كە بەر هەردوو ئۆتۆمبێل كەوت ، زیانیان بەستونێكی ڕووناكیش گەیاندووە. روونیشكراوەتەوە، لێكۆڵینەوە لەڕووداوەكە لەلایەن تیمی هاتووچۆ دەستی پێكردووە.\nچەند زانیاریەکی نوێی و جیاواز لەسەر ناخی مرۆڤ کە زۆر سەیر و سەمەرەیە!\nئەمەی خوارەوە چەند زانیاریەکی نوێی و جیاوازە لەسەر ناخی مرۆڤ کە زۆر سەیر و سەمەرەیە:\n-مرۆڤەکان ژمارەی هاوڕێکانیان دیاریکراوە و لە نێوان ٥٠ بۆ ٢٠٠ کەسدایە، واتە ناتوانن لەوە زیاتر هاوڕێیان هەبێت\n-ئێمە کاتێک سەرقاڵین زیاتر هەست بە بەختەوەری دەکەین، لەو کاتەش کە کارەکە ئەنجام دەدەین مێشکمان ئاسودەترە.\n-لە یەک کاتدا مێشکمان تەنها توانای ئەوەی هەیە ٣ بۆ ٤ زانیاری لەبیر بێت، ئەوەش تەنها بۆ ٣٠ تا ٤٠ چرکە، دواتر بە دوبارەکردنەوە زانیاریەکانی دیکە وەردەگرین.\n-ئێمە لە ٣٠٪ کاتەکانی ژیانمان بە خەیاڵکردنەوە دەکوژین، ئەم ڕێژەیەش لە کەسێک بۆ کەسێکی دیکە جیاوازە، ئەو کەسانەی خەیاڵیان فراوانە داهێنەرترن.\n-ڕۆژانە ٦٠٪ تا ٨٠٪ بڕیارەکانی ژیانمان بەبێ بیرکردنەوە دەدەین، هەر بۆیە زۆرجاریش هەڵەی ساویلکە ئەنجام دەدەین.\n-مێشکی ئێمە ناتوانێت لە کاتێکدا دوو کار بەیەکەوە بکات، چونکە کە تەنها تاوانایی یەک کاری بە باشی هەیە.\nدینا بە بەرهەمێکی نوێوە دەردەکەوێتەوە


ئاگاداری قادیانییە بێباوەڕەکان بن !\nدانراوه له‌لایه‌ن: چاودێر\nپڕوپاگەندەی بیروباوەڕێکی هەڵە و نەشیاو لەڕێگەی کەناڵی سەتەلایت و ئینتەرنێتەوە\nپێویستە هەموو موسڵمانێك ئاگاداری ئەوە بێت گرۆی قادیانی کە ناسراون بە (ئەحمەدی یان ئەحمەدییە) کەناڵێکی ئاسمانی ٢٤-کاتژمێری بە ناوی(mta) واتە muslim television ahmediyya بەڕێوە دەبەن. هەروەها ئەم گرۆیە ژمارەیەك ماڵپەڕیان دروست کردووە، بۆ نموونە www.alislam.org و لەم ڕێگایانەوە پڕوپاگەندەی بیروباوەڕی هەڵەی خۆیان دەکەن لەژێر ناوی ئیسلامدا.\nئەم گرۆیە باوەڕیان وایە کە پێغەمبەرێکی تر هاتووە پاش پێغەمبەری خۆشەویستمان محمد المصطفی (صلی الله علیه و سلم) بە ناوی (میرزا غوڵام ئەبمێد قادیانی) لە ساڵی ٨٤٠ تا ١٩٠٨، کە دامەزرێنەری بەناو ئایینی قادیانی بووە!!!\nجا ئەم گرۆیە هەوڵ دەدەن قەناعەت بە خەڵکی بهێنن کە ئەو بەرنامانەی نیشان دەدرێن لە کەناڵی تەلەفزیۆن و مالپەڕەکانیانەوە بەتەواوی بەرنامەی دینی ئیسلامە و قادیانییش بەشێکە لە ئیسلام.\nلەڕاستیدا ئەوان پێچەوانەی ئایینی پاکی ئیسلامن و زانایانی ئیسلامییش بە تێکڕای دەنگ ڕوونیان کردۆتەوە کە قادیانی دژی ئیسلامن و بیروباوەڕو بۆچوونیان بە هیچ شێوەیەك لەگەڵ ئایینی ئیسلامدا ناگونجێت.\nقادیانییەکان لەدەرەوەی بازنەی ئیسلامن و بە کافر هەژمار دەکرێن. بۆیە زۆر گرنگە و ئەرکی هەر موسڵمانێکە کە دۆست و نزیکەکانیان ئاگادار بکەنەوە لە وریابون و خۆبەدوورگرتنیان لە لادان و سنووردەرچوونی قادیانییەکان و بڕواپێنەکردنیان.\nپێویستە ئەوەش بیری هەمو لایەك بخەینەوە کە ڕابیتەی موسڵمانانی جیهان (الرابطة العالمیة الاسلامیة) لە مەککەی پیرۆز مانگی ٤ی ١٩٧٤ لەگەڵ کۆمەڵی نەتەوەی پاکستان لە ڕێکەوتی ٧/٩/١٩٧٤ قادیانییەکانیان بە ناموسڵمان لەقەڵەم داوە. ئەمەش لەئەنجامی کۆکردنەوەی بیروڕای گشتیی خەڵك سەبارەت بەم بابەتە.\nتێبینیی ١: ئەم بابەتە لە نووسراوێکی ئینگلیزییەوە وەرگێڕراوە.\nتێبینیی ٢: ئەمانە ئەگەر عاقڵ بوونایە، ناوێکی ڕێکوپێکیان هەڵدەبژارد بۆ بەناو پێغەمبەرەکەیان؛ ئاخر میرزا خوڵام و پێغەمبەریان وتووە؟!!!


كه‌س و كاری شه‌هیدانی قه‌سرێ به‌یاننامه‌یه‌ك بڵاوده‌كه‌نه‌وه\nكه‌سوكاری چوار كوژراوه‌كه‌ی ناحیه‌ی قه‌سرێ له به‌یاننامه‌یه‌كدا داوا له لایه‌نه په‌یوه‌ندیدیاره‌كانی هه‌رێم و عێراق و جیهانیش ده‌كه‌ن هاوكاریان بن له به دادگایی گه‌یاندنی ده‌وڵه‌تی توركیا له به‌رامبه‌ر كۆمه‌ڵكوژكردنی ڕۆڵه‌كانیان.\nله به‌یاننامه‌یه‌كدا كه وێنه‌یكی ئاراسته‌ی په‌یام كراوه، كه‌سوكاری ئه‌و چوار گه‌نجه‌ی كه نه‌ورۆزی ئه‌مساڵ له‌لایه‌ن فڕۆكه جه‌نگییه‌كانی توركیاوه له دۆڵی باڵه‌یانی ناحیه‌ی قه‌سێ كوژران، ڕایده‌گه‌یه‌نن "ئه‌و هێرشه‌ی توركیا بۆ سه‌ر ڕۆڵه‌كانیان به به‌رچاوی هه‌رێم و به‌غدا و كۆمه‌ڵگه‌ی نێه‌ده‌وڵه‌تی، نه‌ك هه‌ر پێشێلكدرنی سه‌روه‌ریی خاكی عێراقه، به‌ڵكو هه‌وڵێكی دیكه‌ی پاكتاوكردنی نه‌ته‌وه‌ییه".\nكه‌سوكاری چوار قوربانییه‌كه ئاماژه به‌وه ده‌كه‌ن "ئه‌و هێرشه‌ی توركیا دژی هه‌موو ئه‌و ڕێككه‌وتن و په‌یماننامانه‌یه كه داكۆكی له مافی مرۆڤ و ئازادییه نه‌ته‌وه‌یی و ئایینی و مه‌زهه‌بییه‌كان ده‌كه‌ن".\nله به‌یاننامه‌كه‌دا هاتووه "وه‌كو كه‌سوكاری كۆمه‌ڵكوژكراوانی ناحه‌ی قه‌سرێ، داوا له حكومه‌تی هه‌رێم و لایه‌نه به‌رپرسیاره‌كانی دیكه‌ی هه‌رێم و عێراق و باڵیۆزی وڵاتان و وڵاتانی ئه‌ورووپا و ڕێكخراوه‌كانی مافی مرۆڤ و چه‌ندین لایه‌نی دیكه ده‌كه‌ن، خاوه‌ندارێتی له كه‌یسه‌كه‌یان بكه‌ن و، هاوكاریان بن له به دادگایی گه‌یاندنی ده‌وڵه‌تی توركیا له دادگای لاهای و، هه‌ر داگایه‌كی دیكه گرێدراوی ئه‌و كه‌یسه، بۆ سزادانی له به‌رامبه‌ر ئه‌و تاوانه‌دا ".


لەبەرامبەر پاڵەوانبوونیدا لیڤەرپوڵ پارەدەداتە چەند یانەیەک · Kurdsport\nدەستپێک/هەواڵ/لەبەرامبەر پاڵەوانبوونیدا لیڤەرپوڵ پارەدەداتە چەند یانەیەک\nیانەی لیڤەرپوڵ کەچەند رۆژێکە بووەتە پاڵەوانی ئینگلتەرا سەرەڕای خۆشی و ئامادەکارییەکان بۆ ئاهەنگی نازناوەکە دەبێت لەلایەکی دیکەوە خۆی کۆبکاتەوە و دەرگای خەزێنەکەی بەڕووی چەند یانەیەکدا بکاتەوە.\nلەماوەی چەند ساڵی رابردوودا کاتێک یانەی لیڤەرپوڵ بەدەستی پڕ و بەقورسیەوە هاتە ناو بازاڕی کڕین و فرۆشتنی یاریزان لەگەڵ ئەو یانانەی یاریزانی لێکڕیوون چەند خاڵێکیان واژۆکردووە کەباس لەوە دەکات هەرکاتێک لیڤەرپوڵ بەو یاریزانانەوە بووە پاڵەوانی خولی وڵاتەکەی دەبێت بڕێک پارەیان پێبدات.\nئەو یانەیەی گەورەترین سوودمەندی پاڵەوانبوونی لیڤەرپوڵە بریتیە لەیانەی ساوسهامتن کەهەندێک لەهاندەر و رۆژنامەکان بەیانەی دووەمی لیڤەرپوڵ یاخود بەتیپی لاوانی لیڤەرپوڵ ناوی دەبەن، ئێستا ئەو یانەیە چاوەڕێئەکات لەبەرامبەر ئەو یاریزانانەی فرۆشتوویەتی بەلیڤەرپوڵ ٣ ملیۆن پاوەندی تری دەستبکەوێت.\nئەو یانە باشورییەی ئینگلتەرا ساڵانە یاریزانی خۆی بەلیڤەرپوڵ دەفرۆشێت بۆیە لەدۆخی پاڵەوانبوونی رێدز ئاساییە ساوسهامتن سوودمەندی یەکەم بێت، لەئێستادا چوار ئەستێرەی لیڤەرپوڵ یاریزانی پێشووی ساوسهامتن بوون ئەوانیش بریتین لە: (ڤيرگڵ ڤان دایک، سادیۆ مانێ، دیان لۆڤرین، ئادام لالانا).\nلەلایەکی دیکەوە یانەی ئارسناڵ چاوی لەوەیە لەڕێی فرۆشتنی ئۆکسلەید چامبرلین-ەوە بەلیڤەرپوڵ بڕێک پارەی دەستبکەوێت، هەروەها بەرامبەر هێنانی ئەندرو رۆبێرتسن لەیانەی هاڵ سیتی دەبێت بڕێک پارە لەلایەن لیڤەرپوڵەوە بدرێت بەو یانە پرتەقاڵی پۆشە.\nدواهەمینیشیان یانەی چاڵتن-ە کەخاوەنی پشکە لەگرێبەستی گواستنەوەی جۆ گۆمێزی یەکێک لەباشترین بەرگریکارەکانی لیڤەرپوڵ.\nڤان دایک بەدرێسی ساوسهامتن و چامبرلین بەدرێسی ئارسناڵ\nسادیۆ مانێ کاتی یارییکردنی بۆ ساوسهامتن\nئادام لالانا کاتی یاریکردنی بۆ ساوسهامتن\nدیان لۆڤرێن لەساوسهامتن\nئەندرو رۆبێرتسن سەردەمی یاریکردنی بۆ هاڵ سیتی\nجۆ گۆمێز لەچاڵتن


وانەکانی مافی مرۆڤ بەشی (٣٥) شاروخ حەسەنزادە – چاونیوز\nچاونیوز: درێژەی بەشی سی و چوارەم…\nهەموو مرۆڤەکان بە ئازادی لە دایک بوون و لە بواری ئابڕوو و کەڕامەت و مافەکانییانەوە دەگەڵ یەکتر بەرابەرن. هەموویان خاوەنی ئاوەز و ویژدانن و دەبێ بە گیانێکی برایانە دەگەڵ یەکتر هەڵسووکەوت بکەن.\nهەمووکەس دەتوانێ بێ هێچ جیاوازییەک بەتایبەتی لەبواری ڕەگەزی، ڕەنگ، زایەند، زمان، دین، بیروڕای سیاسی و هەر بیروبۆچونێکی دیکەوە، هەروەها بێ لەبەرچاوگرتنی ڕەچەڵەکی ئەتنیکی یان کۆمەڵایەتی، دارایی و سامان، چۆنیەتی لەدایک بوون یان هەر ڕەوشێکی دیکەوە، سەرجەم ئەو ماف و ئازادییانەی هەبێ کە لەو بەیاننامەیدا هاتووە.\nهەروەها نابێ هیچ جۆرە جیاوازی و هەڵاواردنێک لەسەر بنچینەی دۆخی سیاسی، قەزایی یان نێونەتەوەیی وڵاتێک یان نیشتمانێک کە مرۆڤێ پێیەوە بەستراوەتەوە، ڕەچاو بکرێ، چ ئه‌و وڵات یان نیشتمانەه سه‌ربه‌خۆ بێ، چ سه‌ر بە وڵاتێكی دیكه یان خودموختار بێ، یان ده‌سه‌ڵاته‌كه‌ی به جۆرێك به‌رته‌سك كرابێته‌وه.\nهه‌موو مرۆڤێك مافی ژیان، ئازادی و ئه‌منییه‌تی تایبه‌تی خۆی هه‌یه.\nهیچ ئینسانێک نابێ بكرێته كۆیله و، كڕین‌و فرۆشتنی كۆیله‌كان به هه‌ر شێوه‌یه‌ك بێ، پێشی پێ ده‌گیرێ.\nهیچ كه‌س نابێ ئه‌شكه‌نجه بدرێ یان بكه‌وێته به‌ر ئاکار و سزای زۆردارانه، دژی ئینسانی و، سووكایه‌تیی پێ بكرێ.\nهەموو مرۆڤێك مافی ئه‌وه‌ی هه‌یه كه‌سایه‌تییە حقوقییه‌كه‌ی له هه‌موو شوێنەک به فەرمی بناسرێ.\nئینسانه‌كان له به‌رامبه‌ر یاسا‌دا یه‌كسانن و مافی ئه‌وه‌یان هه‌یه بێ هیچ جیاوازیدانانێك له لایه‌ن قانوونه‌وه پشتیان بگیرێ. هه‌موولایەک مافی ئه‌وه‌یان هه‌یه له‌به‌رامبه‌ر هه‌ر هەڵاواردنێک كه نێوه‌رۆكی ئه‌م به‌یاننامه‌یه پێشێل بكا، له دژایه‌تی له‌گه‌ڵ هه‌ر هاندانێك‌دا كه به مه‌به‌ستی ئه‌و جیاوازیدانانه به‌ڕێوه‌بچێ، وه‌ك یه‌ك له لایه‌ن یاساوە پشتیوانییان لێ بكرێ.\nله‌به‌رامبه‌ر ئه‌و كرده‌وانه‌ی كه مافه بنه‌ره‌تییه‌كانی مرۆڤ پێشێل ده‌كرێن و ئه‌و مافانه به‌هۆی یاسای بنه‌ره‌تی یان هه‌ر قانوونێكی دیكه‌وه دانیان پێ‌دانراوه، هه‌موو مرۆڤێک مافی هانا بردن بۆ دادگا نه‌ته‌وه‌ییه بڕوا پێكراوه‌كان و داواكردنی پێراگه‌یشتنی كاریگه‌ر به سكاڵاكه‌ی هه‌یه.\nهیچ که‌س نابی سه‌ره‌رڕۆیانه ده‌سبه‌سه‌ر، زیندانی یان شاربه‌ده‌ر بکرێ.\nهه‌موو كه‌سێك مافی ئه‌وه‌ی هه‌یه له‌وپه‌ڕی به‌رابه‌ری ده‌گه‌ڵ كه‌سانی دیكه، له دادگایه‌كی سه‌ربه‌خۆ، بێ‌لایه‌ن، دادپەروەر و ئاشكرادا به كێشه و سكاڵاكه‌ی ڕابگه‌ن و دادگایه‌كی ئه‌وتۆ ده‌بێ له بار‌ی مافه‌كان و پێویستییه‌كانی ئەو یا هه‌ر تۆمەت و تاوانێك كه پێی تاوانبار كراوه، بڕیار بدا.\nشاڕۆخ، حەسەن زادە، مافی، مرۆڤ، چاونیوز\t2021-06-17\nتاگەکانی بابەتشاڕۆخ، حەسەن زادە، مافی، مرۆڤ، چاونیوز


مه‌سه‌له‌كان | QUDRA - Resilience for Syrian Refugees, IDPs and Host Communities in Response to the Syrian and Iraqi Crises\nئامانجی قودره به‌هێزكردنی پرۆسه‌ی به‌تواناكردنه‌وه‌ی په‌نابه‌ران و ئاواره‌و ئه‌و كۆمه‌ڵگه‌یانه‌یه كه میواندارییان ده‌كه‌ن له پێنج بواری سه‌ره‌كیدا.\nپێكهاته ژێرخانی په‌روه‌رده: باشكردنی پێكهاته‌ژێرخانی قوتابخانه و گه‌یشتن به چالاكییه زیاده‌كانی پرۆگرامی خوێندن (بۆ نموونه وه‌رزش) له ئوردون و لوبنان و توركیا.\nگه‌شه‌پێدانی تواناكان: فراوانكردن و باشكردنی توانا پیشه‌ییه بنه‌ڕه‌تییه‌كان له ئوردون و لوبنان و توركیا.\nیه‌كگرتوویی كۆمه‌ڵایه‌تی: به‌هێزكردن یه‌كگرتوویی كۆمه‌ڵایه‌تی له‌ڕێی گه‌یشتن به زانیاری و ئه‌و خزمه‌تگوزارییانه‌وه كه له‌سه‌ر بنه‌مای كۆمه‌ڵایه‌تین له ئوردون و لوبنان و توركیا.\nداموده‌زگا ناوخۆییه‌كان: به‌هێزكردنی ده‌سته‌ڵاتی داموده‌زگاكانی ناوخۆ له ئوردون و باكووری عێراق.\nئاسانكاریی گفتوگۆ و بڵاوكردنه‌وه: به‌ره‌وپێشبردنی گفتوگۆ و ئاڵوگۆڕكردنی ئه‌زموون له‌نێوان گشت هاوپشكه‌كاندا سه‌باره‌ت به گه‌یاندنی سیاسه‌ته‌كان به مه‌به‌ستی بره‌وپێدانی پرۆسه‌ی به‌تواناكردنه‌وه‌ی په‌نابه‌ران و ئاواره‌كانی ناوخۆ و ئه‌و كۆمه‌ڵگه‌یانه‌ی كه میواندارییان ده‌كه‌ن له ئوردون و لوبنان و باكووری عێراق و توركیا.\nیه‌كێك له به‌هێزییه سه‌ره‌كییه‌كانی قودره بریتییه له‌وه‌ی كه له شێوازی كارئه‌نجامداندا مه‌ودایه‌كی فراوان و ده‌وڵه‌مه‌ندی هه‌یه كه رێی پێده‌دات خۆی بهاوێژێته نێو بواره جۆراوجۆره سه‌ره‌كییه‌كانی ژیانی رۆژانه‌و دابینكردنی خزمه‌تگوزارییه‌وه. نه‌رمییه‌كی زۆر هه‌یه له یه‌كه بابه‌ته‌كانیدا، ئه‌وه‌ش واده‌كات كه قودره توانای زۆرتری هه‌بێت بۆ دۆزینه‌وه‌ی وزه‌ی زیاتر له نێو یه‌كه بابه‌ته‌كاندا.\nگشت یه‌كه بابه‌ته‌كان له دیدیگه‌یه‌كی ناوچه‌ییه‌وه كراوه به پلان، له‌ڕێی ئه‌وه‌شه‌وه به‌شداریی له چاره‌سه‌ره ناوچه‌ییه‌كان و وزه زیاده‌كان ده‌كات. له‌گه‌ڵ دانانی ستراتیژییه‌كانی جێبه‌جێكردن له هه‌ر چوار وڵاته‌كه‌دا، ده‌توانرێت به ئاسانی گۆڕانكارییان تێدا بكرێت به‌پێی بارودۆخ و پلان و ستانده‌ره نیشتمانی و ناوچه‌ییه‌كان.\nبواره سه‌ره‌كییه‌كانی كار\nپێكهاته ژێرخانه‌یی په‌روه‌رده\nیه‌كگرتوویی / سه‌قامگیریی كۆمه‌ڵاتی\nپشتگیریكردن له داموده‌زگا ناوخۆییه‌كان\nچالاكییه‌كانی راهێنانی تایبه‌ت به قودره له ئوردن\nقودره تۆڕبه‌ندییه‌ك داده‌مه‌زرێنێت له نێوان شاره‌وانیی\nوری و لوبنانی له خولێكی بنه‌ڕه‌تیدا كۆكرده‌وه بۆ راهێ\nقودره رێكار ده‌گرێته‌به‌ر بۆ به‌شداریی ئابووری- كۆمه\n"دیواره دڵخۆشه‌كان، قوتابخانه دڵخۆشه‌كان"\nنی گه‌شه‌كردنی تواناكان بۆ لاوان\nچالاكییه‌كان Unternavigation öffnen


میسال ئالووسی: كورد باجی پابەندی بە دەستوور و سەركەوتنەكانی دەدات\n:: PM:07:45:27/04/2020 \nحكوومەتە یەك لە دوای یەكەكانی عێراق، بە بەردەوام كێشەیان بۆ هەرێمی كوردستان دروست كردووە و هەموو هەلێكیان بۆ تۆمەتباركردنی قۆستووتەوە، ئەوان لە هەموو لایەكەوە گوشاریان خستووتە سەری، لەوكاتەی هەرێم بە بەشێك لە عێراق دادەنێن، مووچەی فەرمانبەرانی هەرێم دەبڕن، میسال ئالووسی، سیاسەتوانی دێرینی عێراق لە دیمانەیەكی "وشە"، چەندان پرسی پێوەست لە هەرێمی كوردستان و عێراق روون دەكاتەوە.\nخەیاڵیان وا بوو گورزێكی كوشندەیان لە سەرۆك بارزانی و پارتی و كورد داوە\n*بەغدا بە بەردەوام گوشار دەخاتە سەر هەرێمی كوردستان، ئەوجارەیش مووچەی فەرمانبەرانی بڕی، هۆكار چییە؟\nیەكەم هۆكار ئەوەیە كە لە هەرێمی كوردستان سەركەوتن هەیە و لە بەغدا و بەسڕە پارێزگاكانی تری عێراق شكستخواردن دەبینین، ئەوە هۆكاری گشتییە، هۆكارێكی تر ئەوەیە كە حزبە شیعەكان بە تایبەتی، تاران و میلیشیاكانی و فەرماندەی سوپای پاسداران كە لە ئۆكتۆبەری 2017 سەردانی كەركووكی كرد، ئەوانە خەیاڵیان وابوو كە گورزێكی كوشندەیان لە سەرۆك بارزانی و پارتی دیموكراتی كوردستان و بوونی كورد بە گشتی داوە.\nهۆكاری سێیەم شكستخواردنێكی گەورە لە بەغدا هەیە، ئێستە تۆمەتباركردنێكی زۆر هاتووەتە گۆڕەپانەكە، هاووڵاتییان و تەنانەت كەسوكاریان، سیاسەتوانان تۆمەتبار دەكەن، بۆیە هەوڵێكی ئاشكرای هەڵاتن لە شكستخواردوویی لە بەغدا و لە حكوومەتی فیدراڵی و لەو دزییەی كراوە و پارەكە بۆ دەرەوە بردراوە، هەیە لە رێگەی گەرمكردنی ململانێیەكی نەتەوەیی بە شێوازێكی فاشیزمی و تایفی و ئاینی، واتە دەسەڵاتدار لە بەغدا لەبری ئەوەی بەدوای یەكهەڵوێستی سیاسیانەی عێراق و یەكخستنی لە رووبەڕووبوونەوەی تەنگژەكانی وەك كۆرۆنا بگەڕێت، دەچێت بە ئاراستەی لێكترازانی وڵاتەكە وەك هەوڵێك بۆ چۆشدان و كۆكردنەوەی شیعە لە دوای حزبە تۆمەتبار و شكستخواردووەكان دەڕوات.\nهەروەها هەوڵێكیشە بۆ هەڵمژینی تاڕەزایەتی و خۆپێشاندانەكان و راپەڕینی كە كرا و زۆرینەی بەشدارانی شیعە بوون، جارێكی تر لەبری ئەوەی حزبەكان روو لە چاكسازی بكەن، روو لە فیڵكردن و خۆدزینەوە لە بەڵێن و پابەندییەكانیان دەكەن، پێم وایە هەرێمی كوردستان و ئەو حكوومەتی ئێستە بەتایبەتی، لە زۆر رووە سەركەوتنی بەدەست هێنا، یەكەمیان لە رێگەی هەڵبژاردنێكی سەركەوتوو هات، لەوكاتەی هەڵبژاردنی عێراق شكستی خوارد.\nلە هەرێم پەرلەمانێكیان دامەزراند، لە بەغدا پەرلەمانێكی لاواز هەیە، لە هەرێم حكوومەتێكیان دامەزراند بەرجەستەی هەموو هێز و پێكهاتە سیاسییەكان دەكات، جیا لە پەرلەمان و سەرۆكایەتییەكی سەركەوتوو، لە بەغدا نەمانتوانی ئەو جۆرە حكوومەتە دروست بكەین، هەموو ئەو هۆكارانە وای كرد كە بەشێك لە سیاستوانانی توندڕۆ و تۆمەتبار بە گەندەڵی، وا دەكەن كە هاووڵاتی كورد باجەكەی بدات، باجی عێراقیبوونی و پابەندی بە دەستوور و سەركەوتنی، ئەوەیش باجێگی گەورەیە بەهۆی شكستی گشتی لە بەغدا.\n*سەبارەت بەوەی لە بەغدا روودەدات، خوێندنەوەت چییە، هێزە شیعەكان كورد و سوننە بە سەپاندنی كاندیدی وەزیران تۆمەتبار دەكەن و پرۆسەی پێكهێنانی حكوومەت دوا دەخەن؟\nكێشەیەكی ئاڵۆز و چەندلایەنە، بەڵام تەوەری سەرەكیی كێشەكە ئەو ململانێ گەورەیە لەناو ماڵی شیعە لەسەر سەركردایەتیكردن و دەستكەوت و لایەنگرییەوە هەیە، ئەو بابەتەیش چەند هێزێكی نوێی سیاسی و میلیشیایی هێنایە پێشەوە لەسەر حیسابی هێزە سیاسییە كۆنەكان، بۆیە ناوماڵی شیعەیە كە ترازاوە و كێشەی هەیە، پڕسیارەكە ئەوەیە، ئاخۆ ئەوان بەو شێوەیە دەمێننەوە و هەمووان باجەكەی دەدەن، یان چارەسەری دەكەن و رێكدەكەون؟، ئەی كەی لە موزایەدەی شكستخواردووەكان رزگارمان دەبێت، كە شكستێكی گەورەی 17 ساڵی هەیە؟، كە بەپلەی یەك هێزە سیاسییە شیعەكان لێی بەرپرسیارن كە دەسەڵاتیان گرتە دەست، ئێستە ئەو موزایەدانە خەریكە بەسەر بەرژەوەندییە باڵا نیشتمانییەكان سەردەكەوێت.\nلەوانە شكستخواردنی بودجەكان و ونبوونی پارەی بودجەكان و نەبوونی پەرەپێدان، ئێستە ئەو شكستخوادرووانە هەوڵ دەدەن وای پێشان بدەن كە كێشەی پێك نەهێنانی حكوومەت كورد و سوننەیە، كە ئەوان كێشەیان نییە بەقەدەر كێشەكە ئێرانی و ئەمەریكی و شیعە و شیعەیە، جیا لەو حزبە شیعانەی بەدوای دەستكەوتی گەورەدا دەگەڕێن، پێم وایە مستەفا كازمی تێپەڕ دەبێت، نەك لەبەرئەوەی گفتوگۆكارێكی باشە یان حزبە شیعەكان ئاقڵ بوونە، بەڵكو نەبوونی حكوومەتی لە عێراق، وڵاتەكە بەرەو رووچوون پاڵ دەدات و ئەوكات ئەوان باجەكەی دەدەن.\n*عێراق وڵاتێكی دەوڵەمەندە و بە درێژایی 17 ساڵ نەوتێكی زۆری هەناردە كردووە، كەچی وڵاتێكی قەرزدار و وێرانە و گەلێكی هەژار دەبینین، هۆكارەكەی چییە؟\nئەو حزبانەی فەرمانڕەوایی عێراقیان كرد، بوون و گەشەكردنیان لە رووی بیروباوەڕەوە لە دەرەوە و لەژێر سەرپەرشتی و چاودێری ئێران بووە، دواتر ئەو حزبانە راستەوخۆ و بە وردی كەوتوونەتە ژێر دەسەڵاتی سەرانی سوپای پاسداران و ئیتلاعات و نووسینگەی عەلی خامنەیی، رابەری شۆڕشی ئێران، ئەو لایەنانەیش ئەجیندای دیاریكراویان لە عێراق هەیە و بە ئامرازێكیشی دەزانن بۆ پەلهاوێشتن بۆ ناوچەكە، جیا لەوەی ئێران لە رێگەی عێراقەوە پارێزگاری لەخۆی دەكات بەرانبەر هەر رووبەڕووبوونەوەیەكی نێودەوڵەتی، واتە عێراق بریتییە لە پارە و جەستە كە ئێران پارێزگاری پێ لەخۆی دەكات.\nبودجەی ساڵانێكی عێراق، بە چەندان ئاراستەوە دزراوە، لەوانە بۆ مەبەستی كەسی، گەندەڵی كەسی، بۆ مەبەستی حزبی، گەندەڵی حزبی، ئەگینا ئەو حزبانە چۆن توانیان ئەوها گەورە ببن، سێیەم و مەترسیدارترین ئاراستە، ئێرانییە، كە پارەكە بۆ پاڵپشتیكردنی دارایی میلیشیاكانی سووریا و حزبوڵا و سوپای پاسداران و چالاكییەكانیان و پڕكردنەوەی بۆشایی دارایی گەورەی ئێران بەهۆی سزاكانی ئەمەریكا، ئەوەی هۆكاری كە باسی بزربوونی هەزار ملیار دۆلار لە عێراق بكەین، كە راستییەكە ئەوانە بزر نەبوونە، بەڵكو ئەو حزبانە بە ئەركی خۆیان هەڵساون بە خزمەتكردنی ئەوانەی چاكەیان لەسەریان هەبووە، بۆیە ئێستە ئەوان ناتوانن سەرۆك وەزیرانێك قبووڵ بكەن كە لە منداڵدانی سوپای پاسداران نەهاتووە، ئەوە مانای ئەوە نییە زۆر لەوانەوە دوورە، بەڵام عەدنان زورفی و مستەفا كازمی، سەر بە پاسداران و میلیشیاكان و حزبی دەعوە نین، كە ئەوەیش كێشە گەورەكەیە لەبەردەم پێكهاتنی حكوومەتی عێراقی.\nئه‌م بابه‌ته 5009 جار خوێنراوه‌ته‌وه


4393 جار خوێندراوه‌ته‌وه\nمامۆستا جەعفەر، لە یەكەم رۆژی سەری ساڵی ٢٠١٩ دا، وتارێكی دەربارەی كتێبی (دیداری تەمەن) لە سایتی (رووداو) دا بڵاوكردۆتەوە، ئەم بۆچونانەی مامۆستا دوای ٢٠ مانگ دێت بەسەر دەرچونی چاپی یەكەمی كتێبەكە، ئەوەی سەرەتا جێی پرسیارە، بۆچی مامۆستا ئەم هەمو كاتە چاوەرێی كرد؟ بۆچی وەك هاورێكانی تری دوای دەرچونی كتێبەكە تێبینیەكانی نەنوسی.؟ هەرچەندە بۆچونەكانی مامۆستا هیچی تازە نین و پێشتر چەند كەس و لایەن، بە هەمان ناوەرۆك و تێبینی، دوای بڵاوكردنەوەی كتێبەكە هەمان سەرنجیان دەربڕیوە، و بەندەش دەربارەی هەڵەی نوسین، راستكردنەوەی مێژو، تەنانەت ناوی كەسایەتی یان شوێن، لە چاپەكانی دوایدا زۆر سودم لێوەرگرتون و هەڵەكانم راستم كردونەتەوە، یاخود خۆم داوای لێبوردنم لە هەندێ لایەن كردوە و رونكردنەوەم نوسیوە، وەك دەربارەی حیزبی سوسیالیست و سەركردەكانی (چاپی سێهەم، بەشی دوهەم . ل. ١٤٣). ئیتر نازانم مەبەستی ئەم نوسینەی ئەو لەم كاتەدا چیە؟.\nمامۆستا ماوەیەكە لە سایتی روداو نوسینی درێژ بڵاودەكاتەوە لەسەر یەكێتی و مێژوی شۆرشی نوێ و كەسایەتیەكانی و ناو و روداوەكان،بۆ ئەو مەبەستەش چەند كەسێك دێنێت و وەك سەرچاوەش بەكاریان دێنێت، تا بەو مەبەستە بگات كە خۆی دەیەوێت!.لەم نوسینەشدا باسی دانیشتنێكی ماڵی خولێخۆشبو عەبدولرەزاق فەیلی دەكات و شتەكان بە (گوتم) و (گوتی) دەگێرێتەوە، وەك ئەوی تۆماری كردبێت..ناچمە سەر ناوەرۆكی چی وتوە، بەس هەر ئەوەند دەڵێم، من كتێبم نەداو بە مام جەلال تا بۆم (فرێدا) چونكە ئەوكاتە نەكراوەتە كتێب تا فرێبدریت، دیارە ئەوە رەوشتی مامیش نەبوە، پێشتریش شتی واشی لەگەڵ من نەكردوە، ئیتر نازانم لەگەڵ مامۆستا! راستیەكەی ئەوەیە كۆپیەكانم داوەتێ و بۆی نەگێراومەتەوە.\nدەربارەی چۆنێتی بڵاوكردنەوەی:\nئەم چەند دێرە دەربارەی چۆنێتی بڵاوكردنەوەی، وەك خۆی بڵاو دەكەمەوە كە پێش ساڵێك لە چەند رۆژنامە و سایتێك بڵاوبۆتەوە.\n" ئەم دیدارە لە ماوەیەكی درێژ، كە نزیك لە ١٥ ساڵی خایاندوە، تۆماركراوە و ئەنجامدراوە، لەو ماوەیشدا روداوی گەورە و گرنگ لە جیهان، ناوچەكە، عێراق، كوردستان و ناو ریزەكانی یەكێتی نیشتیمانی كوردستان رویانداوە، لەبەر ئەوە زۆر ئاساییە كە مام جەلال كاتێ بیرەوەرییەكانی خۆی دەگێڕێتەوە، ئەوە گوزارشت لە كات و شوێنی دیاریكراوی خۆی دەكات، كە پرسیارەكەی تێدا كراوە و زیاتر ئەو روداوە مێژوییە بەوشێوەیە دەگێرێتەوە وەك ئەوەی كە ئەو لەوساتەدا چۆن بینیوێتی، نەك وەك ئەوەی ئێستا هەیە، لەبەرئەوە، هەمو لێكدانەوە و هەڵسەنگاندن و شیتەڵكردنەوەی ئەم دیدارە، پێویستە لە ڕوانگای ئەو ڕۆژەوە لێكبدرێتەوە. لە سەرەتدا رەخنە لە هەندێ كەس یان لایەن دەگریت، بەڵام لە ٢٠٠٣ پرسیاری ترم لێكردوە، مام جەلال مەدحی ئەوانەی كردوە كە رەخنەی لێگرتون. چونكە زروفە سیاسیەكە گۆڕاوە، بۆ نمونە مام جەلال باسی ئاڵای شۆرشی كردوە، وەك سكرتێری گشتی یەكێتی نیشتێمانی باس و رەخنە لەو برادەرانەی ئاڵای شورش دەگرێت كە لەناو یەكێتی نیشتیماندا چونەتە دەرەوە. بەڵام دوای ئەوەی كە گەراونەتەوە ریزی یەكێتی و هەندێكیان رۆڵی ئیجابیان بینیوە، مام جەلال باسی رۆڵی باشی هەندێ لەو ئەو برادەرانە دەكات لە ٣١ ئابدا"\nئەو پرسیارەی كە مامۆستا و هەندێ هاورێی زۆر جار باسیان كردوە، ئایە پێش چاپكردن (دیداری تەمەن ) پرسم بە كەس كردوە؟\nبە ماوەیەكی زۆر پێش چاپكردنی، كۆپیم (دیداری تەمەن) م داوە بە ( نەوشیراون مستەفا، د. بەرهەم صالح، فەرید ئەسەسەرد، ستران عەبدوڵا و چەند برادەرێكی تر لە ناوە و دەرەوەی یەكێتی. هەر هەمویان تێبینی زۆر باشیان داومەتێ و كۆمەڵیك زانیاریان بۆ راست كردومەتەوە و تەنها گلەیی ئەوەیان كردوە كە پێویستە زو بڵاو بكرێتەوە، نەك بڵاونەكرێتەوە.\nدەربارەی ئەوەی ئایە مام جەلال رازی بوە لە بڵاوكردنەوەی یان نەبو؟\nلە پێشەكیكەدا نوسیومە "كە بەداخەوە مام جەلال نەخۆشە و پێشتریش دەرفەتی ئەوە نەڕەخساوە دیدارەكە ببینێ و سەرنجی نوێی لەسەر بڵێ، یان تەنانەت روخسەتی بڵاوكردنەوەشی لێوەربگرم، بەڵام خۆم باوەڕم بەوە هەیە، كە مێژوی هاوچەرخی كورد و نەوەی نوێ، پێویستی بەم شایەتیەی و زانیاریانەی لای مام جەلال هەیە، هەر لەبەر ئەوەش بڵاوكردنەوەیم بە گرنگ زانی."\nئەوەی مام جەلال (تەحەفوز) ی لەسە هەبو، تەنها باسكردنی پارتی و مێژوی ململانێكان و باسی مەلا مستەفا بو، لە دیدارێكدا لەگەڵ بەندە لە نەخۆشخانەی بەرلین، مام جەلال، ئەوەی دوپات دەكردەوە، كە ئەو جارێكی تر نایەوێت لەگەڵ پارتی و خانەوادەی بارزانی بكەوێتە ململانێ، ناكۆكیەكانیش ئەو بەو گەورەییە نایان بینێت!\nمادەم مام جەلال بۆچونی لەسەر روداوەكان وابێت، نابێت بە ئاشكرا رێگا بدات كە چاوپێكەوتنەكانی لە حزوری خۆیدا بڵاوبكرێتەوە، چونكە ئەوە بارودۆخێك دێنێتە پێشەوە كە مام نەیویستوە، بە تایبەتی گرژی نێوان پارتی و یەكێتی.\nئەگەر مام جەلال نەیویستبێت ئەم چاوپێكەوتنە بڵاوببێتەوە، بۆچی دەها سەعات كاتی خۆی بۆی تەرخان كردوە، خۆ لە یەك رۆژدا روی نەداوە، بەڵكو ماوەی ١٥ ساڵی خایندوە..باشە تۆ بڵێت مام جەلال هەر بۆ خوشی ئەم دیدارەی ئەنجام دابێت؟\nپێش چاپكردنی كتێبەكە، بەندە بەیاوەری د. محەمەد سابیر و ستران عەبدوڵا سەردانی هێرۆخانمان كرد، ئەو دو زاتە ماون و خۆیان ئەتونن باسی ئەو دانیشتنە بكەن، نەك بە دەمیانەوە باس بكرێت، د. محەمەد سابیر ..هێروخان وتی ئێستا كاتی بڵاوكردنەوەی نیە و با ماوەیەك چاوەرێ بكەین، بۆ نمونە ساڵێك، منیش پێشنیازەكەیم بە باش زانی و كۆپیەكانیشم لای ئەو دو برادەرە دانا، دوای ساڵیك هێرۆخانم ئاگادار كردەوە، كە كاتەكە رۆشتوە، ئەو وتبوی كەیفی خۆیەتی و با بە خراپی باسی كەسی تیدا نەكرێت و با حەمە و ستران سەیری بكە، دوای ماوەیەك هەردو كاكەكە كۆپیەكانیان بۆ گێرامەوە و چەند تێبینیەكیان هەبو، تێبینیەكان و نامەكانیان تاكو ئێستا پارێزراون.\nد. محەمەد سابیر، كە هاورێیی نزیك و ئاوەڵزاوای مام جەلال و كادیرێكی پێشكەوتوی یەكێتیە لە چاوپێكەوتنی رۆژنامە ئاوێنەی ژمارە ٥٧٨ ی ٢٢\_٥\_٢٠١٧، بەم شێوەیە باسی كتێبەكە دەكات: " من ساڵێك لەمەوبەر یان زیاتر، من و سلاح رەشید و ستران عەبدوڵا، ئەو كتێبەمان برد بۆ هێرۆ وەك هاوسەری مام جەلال بۆ ئەوەی بۆچونی بزانین. ئەو وتی لە راستیدا لەم بارودۆخەی یەكێتی ئەم كتێبە بڵاوبێتەوە، رەنگە دەرگای قسەو رەخنە بكرێتەوە لێمان، ئەگەر هەندێ شتی تێدا لا ببرێت، یان هەندێ ناو هەیە لاببرێت ئەگینا تا ماوەیەك بوەستە. سەلاح رەشیدیش وتی باشە من تا ساڵێكی تریش دەوەستم. ساڵەكە تەواو بو، رۆشتمەوە بە هێرۆم وت، وتی وڵا ئەو شتانە لابەرێت باشە، لاشی نابات، بڵێم چی؟ خۆی دەزانێت و خۆی ئازادە! سەلاحیش هەندی دەستكاری ناوی كرد و بە راستگۆیی قسەكانی مام جەلالی لەو قۆناغەدا بە ئەمانەتەوە نوسیوەتەوە. خۆشت دەزانی هەر سەردەمە و قۆناغێك روداوی خۆی هەیە، ناكرێت بە چاوی رابوردو ئێستا بخوێنیتەوە، ناشكرێت بە چاوی ئێستاش سەیری روداوەكانی رابوردو بكەین"\nتۆ بڵێیت مامۆستا جەعفەر زیاتر لەو هەمو ئەو خوشك و برا و هاورێ و خزم و ناسیاوانەی مام كە كتێبەكەیان بینیوە، دڵسۆز تربێت بۆ مام جەلال؟ ئەم پرسیارە بە كراوەیی بەجێ دێڵم بۆ خۆیی و خوێنەر..\nمامۆستا ئەپرسێت، چۆن تا ئێستا بافل و قوباد منیان نەداوە بە دادگا!! مامۆستا پێش هەمومان دەزانێت، ئەگەر رۆژێ دادگایی هەندێ كەس بكرێت، ئەبێ ئەوان بدرێن بە دادگا، كە زیانیان بە یەكێتی و رێبازی مام جەلال گەیاندوە و دژی وەستابونەوە، ئەونەی كە لە رۆژانێكی سەختی خەباتی پێشمەرگایەتیدا وازیان لە یەكێتی مام جەلال هێناو و چونە هەندەران و كەوتنە دژایەتی بێ سنوری یەكێتی و مام جەلال، ئەوانە ئەبێت بدرێن بە دادگا كە لە كاتێكدا بونەوە بە یەكێتی، ئیمتیازاتی دارایی یەكێتیان وەردەگرت، كەچی لە ٣٠|٤|٢٠١٤ بەرامبەر بە یەكێتی لیستی تایبەتی خۆیان بۆ هەڵبژاردنی پەرلەمانی بەغدا دروستكرد..ئەوانە ئەبێت بدرێن بە دادگا، كە جۆرەها ناشرینیان لە مەكتەبی ( بیر و هوشیاری) بڵاوكردەوە، ڕاپۆرتەكەی ئەوكاتەی (مەكتەبی چاودێری و پشكنینی) ساڵەكانی ٢٠٠٧-٢٠٠٨ ی یەكێتی لەگەڵ چەند كادیریكی ئەوكاتە ماون، ئەوانە ئەبێت بدرێن بە دادگا كە بە رۆژی روناك و با ئاشكرا دزی لە حكومەت و حیزب دەكەن و تا بیناقاقایان پرە لە گەندەڵی، هەمو كەس لەو بارەیەوە قسە بكات، نابێت ئەو لەوبارەوە هیچ بڵێت!.\nمامۆستا ویستویەتی نوسینەكەی درێژ بكاتەوە، هەستاوە باسی شەجەرەی ماڵی مام جەلالی كردوە، لە بەرگی یەكەمدا ئەوەم نوسیوە كە مام جەلال باسی كردوە، بەڵام كاتێ كەسوكارەكەی ناوی راستەقینەكەیان پێوتم، هەستام لە چاپی سێهەمدا راستم كردوە ( چاپی سیهەم .ل. ٢١) بەڵام مامۆستا كاتی نەبوە سەیری چاپەكانی تر بكات و راستیەكان ببینێ.\nمامۆستا هەڵساوە بەشوێن هەڵەی رێزمانیدا بگەرێت و تەنها ئەوەی دۆزیوەتەوە كە لە چەند وشەیەكدا لە جیاتی (ص) من نوسیومە (س).. بیگومان ئێستاش بگەرێیت لە كتێبێكی ٩٠٠ لاپەریدا، هەڵەی تر ئەدۆزیتەوە، بەڵام نەك س و ص، وە ئەوە مانای ئەوەناگەیەنێت كە بەندە شارەزای عەرەبیە یان نییە.\nلەسەر داخوازی هێرۆخان و هاورێیانی تر، هەمو ئەو وەڵامانەی مام جەلالم وەك خۆی نەنوسیوەتەوە كە دەربارەی هەندێ كەسایەتی لە قۆناغێكی مێژویی دیاریكراودا بە زبری لەسەریان قسەی كردوە، رەنگە مامۆستا یەكێك بێت لەوانە..ئەو كاسێتانە هەموی پارێزراون و بەم نزیكانە پێشكەشی دەزگایەكی یەكێتی نیشتیمانی دەكەم، بێ رتوش.\nنوسەر هاتوە، منی ئیتهام كردوە : " ئەم كتێبە بۆ مەبەستێكی سیاسی نوسراوە، نەك بۆ مەبەستێكی زانستی و ئەكادیمی و خزمەتی میژووی گەلی كورد. دیارە بە هاندانی چەند كەسێك لە براگەورەكانی لە تەڤگەری گۆران ئەم كارەی بڵاوكردۆتەوە، دیارە چەند بەشێكی گفتوگۆكە كە بە زەرەری بەشێك لە سەرانی تەڤگەری گۆران بوە، سڕاوەتەوە".\nئەم كۆپلەیە ئەوەندە ئاستی نزم و بێ ناوەرۆك و پر ئیتهام كردنە كە پێویست بە وەڵامدانەوە ناكات، تەنها ئەوەندە دەڵێم، ئەو ئەوەندە ئازا نەبوە ناوەكە بهێنێت و نوسیوێتی (براگەورەكانی تەڤگەری گۆڕان) كە مەبەست لە خوالێخشبو نەوشیراون مستافا بوە، چونكە لەناو گۆڕاندا تەنها ئەو كۆپیەكانی پێش چاپكردن دیوە، ئەمە یەكەم جار نییە، كە باسی كاك نەوشیراون بەخراپە دەكات و هێرش دەكاتە سەری، جارێك دەڵێ ئازادی مستافا خۆشناو وتویەتی كە نەوشیراون لە ڤینا وتویەتی من ترۆتسكیم "ئازاد من ئێستا ترۆتسكیم و لەگەڵ ترۆتسكییەكانی ڤییەنا ژیانێكی خۆش بەسەردە‌بەم، بڕۆ وازم لێبێنە".\nئەمە نەك هەر درۆیە، بەڵكو یاریكردنە بە خەیاڵ و هەمو ئەو كەسانەی كە ئەویان ناسیوە، ئەزانن كە ئەو هیچ كاتێ نە ترۆتسكی بوە، نە بڕوای پێیان هەبوە،.\nیان دەنوسیت: " من رۆژێك لە رۆژان نەمبینوە (نەوشیروان) لە كۆبونەوەی سەركردایەتی یان مەكتەبی سیاسی پێداگری لەسەر كردنەوەی دەوری مەشق و راهێنانی هێزی پێشمەرگە بكات. رۆژێك رێسا و رێنوێنی بۆ شیوەی كاری هێزی پێشمەرگە دەرنەكردوە.." (وتارەكەی دەربارەی شەهید عەلی عەسكەری – سایتی روداو ٢٣/١١/٢٠١٨)\nلێرەدا باسی رۆڵی كاك نەوشیروان ناكەم لەناو پارتیدا یان دروستكردنی یەكێتی و گەشەكردنی كۆمەڵە و رۆڵی لە پێشمەرگایەتی و لە شاخ و ڕاپەرینی ١٩٩١ كە چی كردوە و چی نەكردوە، هەقە هەڤاڵانی ئەو رۆژانەی كە بەیەكەوە پێشمەرگە بون، وەڵامیان هەبێت..خۆ رەنگە مامۆستا كاك نەوشیروانی لە شەردا نەبینێبێت، چونكە بروا ناكەم مامۆستا فیشەكێكی لە شەڕدا تەقاندبێت.\nلە نوسینی( كۆمیتەی هەرێمەكان هەڵوە‌شانەوە.. یان هەڵیانوە‌شاندنەوە) كە ئەویش هەر لە سایتی روداو لە ٩/١٠/٢٠١٨ بڵاوی كردۆتەوە و نوسیوێتی:\n"نەوشیروان هەر لە ساڵی 1978 تا هەڵوە‌شاندنەوە‌ی كۆمەڵە دە‌سەڵاتی رە‌های هەبوو. هەمیشە مام جەلال نیوە‌ی ئەو چەك و پارە‌یەی دە‌ست (ی. ن. ك) دە‌كەوت، لەبەردە‌ستی ئەوی دادە‌نا، ئیدی چۆن سەرف دە‌كرا و بە كێ دە‌درا و بە كێ نەدە‌درا ئەوە هەر خۆی و خوا دەیانزانی، مەبەستمە بڵێم: هیچ سنوورێك بۆ دە‌سەڵاتی رە‌های ئەو دانەنرابوو. ئەندامی سەركردایەتی زیندانی دەكرد و كادری داركاری دە‌كرد و بیانووی بۆ كوشتنی خەڵك لەناو شارو لەناو شۆڕش دە‌دۆزییەوە، دە‌سەڵاتێك نەبوو رێگری لێبكات".\nئێستا با بپرسین، ئاخۆ هەقە ئێمە لەسەر (دیداری تەمەن ) بدرێینە دادگا یان مامۆستا لەسەر ئەم ئیتهامانە بدرێتە دادگا؟. یان هەقوایە دژ بەم ئیتهامانە، هاورێ و دۆستان و قەڵەم بەدەستانی بە ئاگا و هوشیار و بەویژدان یان كەس و كاری كاك نەوشیراون و بزوتنەوەی گۆڕان وەڵامی بدەنەوە و بیدەن بە دادگا.\nخۆ ئەگەر مامۆستا خۆی بەهەق بێژ دەزانی داكۆكی لەراستی ئەكات، خۆ ئەو بە حساب، ئەو كاتە ئەندامی مەكتەبی سیاسی و لێپرسراوی راگەیاندن بووە، خێرە ئەو قسانەی هەڵگرتوە بۆ ئێستا و لەكاتی خۆیدا دژ بەم كارە دژوارانە فزەی نەكردوە، كێ دەستی گرتبوو وتارو رونكردنەوە بنوسێت، یان بۆ لە كۆبونەوەكانی م.س. زاتی بە گژا چونەوەی نەبووە، خۆ گەر كاری لەو شیوەیەش كرابێت، ئەو بەناوی یەكێتی یان كۆمەڵەوە كراون، نەك بەناوی كەسێكەوە، واتە هەمویان بەرپرسیار بوون و پێویست بو ئەویش وەك سەركردایەتی بێتە دەنگ و بە دەنگی بەرز بەرنگاری بوایەتەوە.\nسەبارەت بەمەبەستی سیاسی نوسینیش، بەرواری چاپكردن دیارە كاتێك ئەم كتێبە بڵاوبۆتەوە، پەیوەندی نێوان یەكێتی و گۆڕان زۆر باش بوە و دوای رێكەوتنی دەباشان بوە، ئیتر بۆ ئەبێت بە مەبەستی سیاسی نوسرابێت..ئەم لێكدانەوەیە، وەك زۆر لێكدانەوەی تری نوسەر، ئاوێنەی ناخی خۆی كەپر رقە دەردەخات بەرامبەر بە هەندێ سەركردە و پرۆسە سیاسی.\nزۆر لە سەركردەكانی یەكێتی و گۆڕان دەزانن كە بەندە هەمیشە هەوێنی تەبایی نێوان مام جەلال و كاك نەوشیروان بە تایبەتی و یەكێتی و گۆڕان بە گشتی بوم و بە ئەركی سەرشانی خۆمم زانیوە..كاتێكیش ئەم كتێبە بڵاوبۆتەوە، من هیچ پۆستێكم لەناو گۆڕاندا نەبوە، لەبەر ئەوە ئەو قسانەی مامۆستا جێی پێكەنینە.\nكەم كتێب هەیە لە ماوەی كەمتر لە ساڵێك ٣ جار چاپكرابێت..ئەم بەدەنگ هاتنەوەیە گرنگی بۆچون و رۆڵی مام جەلال لە مێژوی هاوچەرخی گەلەكەمان دەردەخات، جگە لەفرۆشتنە زۆرەكەی، بە سەدان كەس نامەی هەموجۆریان ناردوە بۆ دەستخۆشی و ستایش كتێبەكەیان كردوە، زۆر ئاسایشە چەند كەسێك رەخنە بگرن، بەڵام تۆ بڵێت ئەگەر مام جەلال لەم دیدارەدا بە ئیجابی باسی رۆڵی مامۆستای بكردبایە لە ناو شۆرشدا، ئەو ئێستا هەر بەم شێوەیە باسی كتێبەكەی بكردایە؟\nبۆ زانیاری مامۆستا و هاورێیانی تر، چاپی چوارهەم بەرێوەیە و وەرگێرانە عەرەبیەكەشی بڵاوبۆتەوە.


Kurdî Wednesday May 22, 2013\nسەرۆكی هەرێمی كوردستان پێشوازی لە سەرۆكی په‌رلەمانی عێراق و شاندێكی یاوەری كرد\nKTV ... درێژه ... سەرۆكی هەرێمی كوردستان پێشوازی لە سەرۆكی دەستەی دەستپاكی لە هەرێمی كوردستان كرد\nKTV ... درێژه ... په‌رله‌مان و حكوومه‌ت داكۆكى له‌سه‌ر هه‌ماهه‌نگیى زیاتر ده‌كه‌نه‌وه\nKTV ... درێژه ... له كۆبوونه‌وه‌ى ئه‌مڕۆی ئه‌نجومه‌نى وه‌زیران بڕیار درا گه‌شتوگوزار و شوێنه‌وار له وه‌زاره‌تى شاره‌وانى جیا بكرێته‌وه\nKTV ... درێژه ... سەرۆكی هەرێمی كوردستان پێشوازی لە بالیۆزی بەڕازیل لە عێراقی فیدڕاڵ كرد\nKTV ... درێژه ... 1 سەرۆكی هەرێمی كوردستان پێشوازی لە سەرۆكی په‌رلەمانی عێراق و شاندێكی یاوەری كرد 2 سەرۆكی هەرێمی كوردستان پێشوازی لە سەرۆكی دەستەی دەستپاكی لە هەرێمی كوردستان كرد 3 په‌رله‌مان و حكوومه‌ت داكۆكى له‌سه‌ر هه‌ماهه‌نگیى زیاتر ده‌كه‌نه‌وه 4 له كۆبوونه‌وه‌ى ئه‌مڕۆی ئه‌نجومه‌نى وه‌زیران بڕیار درا گه‌شتوگوزار و شوێنه‌وار له وه‌زاره‌تى شاره‌وانى جیا بكرێته‌وه 5 سەرۆكی هەرێمی كوردستان پێشوازی لە بالیۆزی بەڕازیل لە عێراقی فیدڕاڵ كرد Pause بژارده\nوتارى نێچیرڤان بارزانى له یادى 26ـەمین ساڵەی كیمیابارانكردنی بالیسان وشێخ وەسانان یه‌كه‌مین كۆنگره‌ی عه‌ره‌بی بۆ سه‌رخستنی دۆزی كورد به ئاماده‌بوونی سه‌رۆك بارزانی ده‌ستی به كاره‌كانى كرد +++ راپۆرت\n04 أيار, 2012\nKTV ... ئیرۆ ل باژێرێ هه‌ولێرێ ب ئاماده‌بوونا به‌رێز مه‌سعوود بارزانى سه‌رۆكێ هه‌رێما كوردستانێ و سه‌رۆكێ پارله‌مێتا كوردستانێ و هن به‌رپرسیارێن سیاسى و ئیدارى و كۆنسل و هه‌ژماره‌كه به‌رچاڤا روشنبیر و كه‌ساتی یێن عه‌ره‌بى، یه‌كه‌مین گۆنگره‌یا عه‌ره‌بی ژبۆ سه‌رخستنا دۆزا كورد، ده‌ست بكارێن خوه كر، د رێوره‌سما كۆنگره‌ێ ده دكتۆر كازم حه‌بیب سه‌كره‌ته‌رێ كومه‌له‌یا كۆنگره‌یا عه‌ره‌بی ژبۆ سه‌رخستنا دۆزا كورد بالكشانده سه‌ر گرینگى یا ڤێ كۆنگرێ و دۆزا ره‌وا گه‌لێ كورد، پشتره برێز مه‌سعوود بارزانى سه‌رۆكێ هه‌رێما كوردستانێ د په‌یڤه‌كێ ده بالكشانده سه‌ر وێ یه‌كێ كو هن جاران دیرۆك خوه دوباره دكه و بالكشانده سه‌ر وێ یه‌كێ كو ل سالا 1966ێ رژێما به‌عس ئێرشه‌كه هه‌رى هوڤانه ل دژى كوردستانێ پێكانى كو تیچده به‌ربروویێ شكه‌ستنێ هات و گه‌لێ كوردستان و ئێراقێ ژى ب سه‌ركه‌تن، د به‌شه‌كه دى یا په‌یڤا خوه ده سه‌رۆك بارزانى دیاركر كو تا نها ژى ل دۆڤ ره‌فاتێن 182 هه‌زار وه‌لاتى یێن كوردستانێ دگه‌رین كو ژبال هێزێن رژێما به‌عسا رۆخیایى ڤه ل سالا 1987ێ ب زندى هاتنه بن ئاخكرن، پشتى رۆخاندنا رژێما به‌عسا دكتاتورى مه هه‌موویان هه‌ولدان كو ئێراقه‌كه نوو یا فه‌ده‌رال و ده‌موكرات و فره‌ه ئالى دامه‌زرینن. هه‌ر د به‌رده‌واما په‌یڤا خوه ده سه‌رۆكێ كوردستانێ گۆت ئه‌م ژ وێ یه‌كێ دترسین كو ل ئێراقێ جاره‌كه دى كلتورا شه‌ر و ئێرشكرنا ب باله‌فران سه‌ربگره‌ڤه، ئه‌م دێ هه‌موو هه‌وله‌كێ بكاربینن كو كلتورا بهه‌ڤرا ژیانا ئاشتیانه یا هه‌موو نه‌ته‌وه و ئۆلان خورت بكین. - سەرۆكی هەرێمی كوردستان پێشوازی لە سەرۆكی په‌رلەمانی عێراق و شاندێكی یاوەری كرد\n- سەرۆكی هەرێمی كوردستان پێشوازی لە سەرۆكی دەستەی دەستپاكی لە هەرێمی كوردستان كرد\n- په‌رله‌مان و حكوومه‌ت داكۆكى له‌سه‌ر هه‌ماهه‌نگیى زیاتر ده‌كه‌نه‌وه\n- له كۆبوونه‌وه‌ى ئه‌مڕۆی ئه‌نجومه‌نى وه‌زیران بڕیار درا گه‌شتوگوزار و شوێنه‌وار له وه‌زاره‌تى شاره‌وانى جیا بكرێته‌وه\n- سەرۆكی هەرێمی كوردستان پێشوازی لە بالیۆزی بەڕازیل لە عێراقی فیدڕاڵ كرد\n- له دانیشتنی ئه‌مرۆی په‌رله‌مانی كوردستاندا دوو ماده له‌یاسای پارێزه‌رایه‌تی په‌سندكران‌و ماده‌یه‌كیش به‌زۆرینه‌ی ده‌نگ ره‌تكرایه‌وه - به گوێره‌ى راپرسییه‌كى دامه‌زراوه‌ى ره‌ندى ئه‌مه‌ریكى پارتى دیموكراتى كوردستان له‌سه‌ر ئاستى جه‌ماوه‌ریدا یه‌كه‌مه\n- زنجیره‌یه‌ك ته‌قینه‌وه له كه‌ركوك و خورماتوو و به‌غدا ده‌یان شه‌هید و برینداری لێكه‌وته‌وه\n- كه‌ریم به‌حرى : ده‌ستوورى هه‌رێم به به‌راورد له‌گه‌ڵ ده‌ستوورى وڵاتانى دیموكراسى نموونه‌ییه +++ راپۆرت\n- سەرۆکایەتیی هەرێمی کوردستان له روونکردنەوەیەکدا رەخنەی له هەندێ لایەنی سیاسیی رۆژئاوای کوردستان گرت\n- نێچیرڤان بارزانى به‌ردى بناغه‌ى پڕۆژه‌ى ئاوى بارزان له گوندى باڵندا دانا ، كه ئه‌م پڕۆژه‌یه ئاوى خواردنه‌وه بۆ 51 گوندى ناوچه‌كه دابین ده‌كات\n- مه‌سروور بارزانى: پرۆژه‌ى ده‌ستوورى هه‌رێم قوناغه یاساییه‌كانى بڕیوه و ته‌نیا بڕیارى جه‌ماوه‌رى ماوه\n- له دانیشتنی ئه‌مرۆی په‌رله‌مانی كوردستاندا پڕۆژه یاسای پاراستنی ته‌ندروستیی ده‌روونی په‌سندكرا\n- له ئه‌نجامى ژماره‌یه‌ك ته‌قینه‌وه و كرده‌وه‌ی تیرۆریستی له ده‌ڤه‌ره جیاجیاكانی عێراق به‌ده‌یان كه‌س شه‌هید و برینداربوون - سەرۆكی هەرێمی كوردستان لەگەڵ ئەندامانی لیژنەی پێداچوونەوەی پڕۆژەی دەستوور كۆبوه‌وه\nKTV ... پێویسته ژوورى نوستن به ره‌نگى شین بڕازێنینه‌وه\nKTV ... بانکی نێودەوڵەتی بە هاوکاری وەزارەتی کارەبا پرێزنتەیشنێکیان بۆ جێبەجێکردنی پرۆژەکانی کارەبا سازدا\nKTV ... رادمێل فالكاو جارێ دگه‌ل یانا ئه‌تلاتیكو مه‌درید دێ یێ به‌رده‌وام بیت\nKTV ... بازنگێك مرۆڤ له مه‌ترسیه‌كان ئاگادار ده‌كاته‌وه


گووگڵ مۆبایلەکانی Pixel 4 و Pixel 4 XL ڕاگەیاندن؛ کامێرا و ڕوونمای باشتر و دیزاینی نوێ – کەی ئای تی ئێن\nبه‌هێزترین 6 یاری سیسته‌می وه‌گه‌ڕخه‌ی ئه‌ندرۆید بو ئه‌م هه‌فته‌یه\nکۆداک مۆبایلە نوێکەی بەناوی Ektra ڕاگەیاند\nیاریه‌كانی Xbox 360 به Xbox One بكه\nڕەنگە نەوەی نوێی مۆبایلی چەماوەیی Galaxy Fold خاوەن ڕوونمایەکی شووشەیی ببێت\nزیادکراوەی Adblock Plus بۆ لابردنی ریکلامە بێزارکەرەکان.\nدزەکارییەکان:مۆبایلی داهاتووی سۆنی بە پرۆسێسەری Helio P20 دەبێت\nسامسۆنگ ڕێکەوتی بەردەستکردنی گالەکسی S10 5G ـی ئاشکراکرد\nکۆمپانیای Nintendo گشت ئەو پڕوپاگەندانەی ڕەتکردەوە کە باسیان لە بەردەستکردنی Switch ـی نوێ دەکرد لە ئەمساڵدا\nمژدە مژدە کەی ئای تی ئێن ستۆر کرایەوە !\nپاش چاوه‌ڕوانیه‌کی زۆر یاری Call of Duty®: Strike Team v1.0.22.39915 بۆ ئه‌ندرۆید گه‌یشت\nگووگڵ 15, تشرینی یه‌كه‌م 2019\nگووگڵ مۆبایلەکانی Pixel 4 و Pixel 4 XL ڕاگەیاندن؛ کامێرا و ڕوونمای باشتر و دیزاینی نوێ\nمۆبایلەکانی Pixel 4 و Pixel 4 XL پێش ڕاگەیاندنیان بە دزەپێکراوترین مۆبایلەکان ناسران، بە جۆرێک کە تەنانەت سەرجەم تایبەتمەندییەکانی مۆبایلەکان لە لای خەڵک ڕوون بوون، ئەمڕۆ گووگڵ بە فەرمی کۆتایی بە چاوەڕوانییەکان هێنا و مۆبایلەکانی Pixel 4 و Pixel 4 XL لە نیویۆرک ڕاگەیاندن.\nمۆبایلەکانی Pixel 4 و Pixel 4 XL بە 3 ڕەنگی نوێوە بەردەست دەبن، سپی و ڕەش و پڕتەقاڵی تایبەت. داواکاری پێشوەختە بۆیان دەستی پێکردووە و لە 24 ـی ئەم مانگە بە تەواوی لە بازاڕەکان بەردەست دەبن.\nمۆبایلی Pixel 4 لە 799$ و Pixel 4 XL لە 899$ دەست پێ دەکات.\nڕوونمای Pixel 4 XL ڕوونییەکەی Quad HD ـە و بە وردی نیشاندانی 1440×3040 ـە لە کاتێکدا Pixel 4 ڕوونییەکەی Full HD+ـیە واتا 1080×2280 ـن. هەردووکیان ڕوونماکەیان بە خێرایی 90 هێزتر لە چرکەیەکدا نوێ دەبنەوە، کە ئەمە ئەو تایبەتمەندییە دیارەیە کە لە پیکسڵەکاندا هەیە، گووگڵ بە ڕوونمای نەرم ناوی دەبات. بەکارهێنەر دەتوانێت ئەم ڕێژەیە بە ئارەزووی خۆی له 60hz بۆ 90hz دەستکاری بکات.\nلە ڕووی خێرایی و ڕەقەکاڵای چالاکییەوە، هەردووکیان هەمان توانایان هەیە. لەسەر پڕۆسێسەری بەهێزی سناپدراگۆن 855 کار دەکەن. بیرگەیان بە فراوانی 128 گێگابایتە لەگەڵ ڕامێک بە فراوانی 6 گێگابایت، لە کاتێکدا بە هەڵبژاردەی 64 گێگابایتیش بەردەست دەبن. Pixel 4 XL ـی نوێ پاترییەکی بە فراوانی 3,700 میلی ئەمپێری هەیە، برا بچووکەکەشی پاترییەکەی بە فراوانی 2,800 میلی ئەمپێرە.\nلە بەشی سەرەوەی مۆبایلەکاندا، 2 هەستەوەری نوێ هەیە کە دانەیەکیان هەستەوەری نوێی تایبەتی گووگڵە بۆ کردنەوەی مۆبایل بە ڕووخسار، وەڵامێکە بۆ Face ID ـی ئەپڵ، کە لە کردنەوەدا زۆر خێرایە. هەروەها ئەوەی دیکەشیان هەستەوەرێکە بە ناوی Motion Sense کە بەمە دەتوانین هەندێک جوڵەی تایبەت بە دەستمان بکەین و فەرمان بە مۆبایلەکە بدەین.\nبەهۆی هەستەوەری Motion Sense، بەکارهێنەر دەتوانێت کارپێکردنی مۆسیقا و گۆرانیەکان و پەیوەندی هاتوو کۆنتڕۆڵ بکات بێ ئەوەی کرتە لە ڕوونما بکرێت، ئەویش تەنها بە جوڵاندنی دەستت بە شێوەی شەپۆل. ئەم تایبەتمەندییە ئارەزوومەندانەیە و دەتوانرێت لە هەر کاتێکدا چالاک یان ناچالاک بکرێت.\nگووگڵ بۆ ئەم ساڵ هاوێنەی Telephoto Portraitـی بۆ کامێرای Pixel 4 بەکارهێناوە، یارمەتی دەدات 2 هێندە نزیککردنەوەی ئۆپتیکەڵی و فۆکەس بکات کە بە ڕوونی 20 مێگاپێکسڵە. کامێراکەی دووانە هاوێنەییە بە ڕوونی 12.2 مێگاپێکسڵە. لەگەڵ دانانی کامێرایەکی دووانە بۆ یەکەمجار لە مۆبایلەکانی پێکسڵ، گووگڵ بەهۆی باشترکردنی نەرمەکاڵای و بەکارهێنانی تەکنیکی نوێ، دۆخی Night Modeـی بۆ مۆبایلەکە زیاد کردووە کە یارمەتی دەدات ڕووناکی زیاتر لە کاتی شەودا وەربگرێت. جگە لەوەی تایبەتمەندی HDR بوونی هەیە کە وێنەکان بە ڕووناکی ڕێک و ڕاستەقینە پێشان دەدات، بەکارهێنەر دەسەڵاتی هەیە ڕێژە ڕووناکی و سێبەر لە هەموو وێنە و دۆخەکانی کامێرا دەستکاری بکات. ئەمانە نوێکارییەکانی گووگڵ Pixel ـن بۆ کامێرا.\nتاگەکان Pixel 4 گووگڵ هەواڵ


ئه‌مه‌ریکا خۆی بۆ زریانی به‌هێزی ئایرین ئاماده ده‌کات\nی مانگی هه‌شـت ٢٥, ٢٠١١\nده‌سه‌ڵاتداران به درێژایی که‌ناره‌کانی باشوری ڕۆژهه‌ڵاتی وڵاته یه‌کگرتوه‌کانی ئه‌مه‌ریکا ده‌سـتیان کردووه به چۆڵـکردنی ئه‌و ناوچانه‌ی که له‌سه‌ر ئۆقیانوسی ئه‌تله‌نتیکن پاش ئه‌وه‌ی زریانێـکی به‌هێز له ئۆقیتانوسه‌وه به‌ره‌و ناوچه‌که دێت.\nکه‌شناسان ڕۆژی پـێـنجشه‌ممه ئاگاهیان به زۆربه‌ی ناوچه‌کانی ویلایه‌تی نۆرث کارۆلاینا دا که چاودێری هاتنی زریانی ناسراو به ئایرین بکه‌ن، له‌و ده‌مه‌ی به باوبۆرانێـکی به خێرایی 185 کیلۆمه‌تر له کاتژمێرێـکدا له دورگه‌کانی باهامای ده‌دا.\nله ئێسـتادا زریانی ئایرین هێزه‌که‌ی گه‌یشـتووه‌ته پـله سێ له‌سه‌ر پـێوه‌رێـک که له پـێـنج پله پـێـکهاتووه. ناوه‌ندی نیشـتیمانی بۆ چاودێری زریان به مه‌ترسیداری داده‌نێت.\nبه‌پـێی هه‌واڵه‌کان زریانه‌که زیانی به ناوچه‌یه‌کی به‌رفراوانی دوو دورگه‌ی باشوری باهاما گه‌یاندووه، به‌ڵام هیچ زیانی گیانی لێـنه‌که‌وتووه‌ته‌وه.\nپـێشـبینی ده‌کرێت زریانه‌که ڕۆژی پـێـنجشه‌ممه به‌هێزتر بـبێت و به‌ره‌و باکوه‌ر بچێت و به‌ره‌به‌یانی هه‌ینی له که‌ناره‌کانی باشوری ڕۆژهه‌ڵاتی ئه‌مه‌ریکاوه نزیـک بـبێته‌وه.\nسه‌رۆکی شـاره‌وانی نیویۆرک مایکڵ بلومبێرگ داوای له دانیشـتوانی شـاره‌که کردووه خۆیان ئاماده بکه‌ن بۆ ئه‌وه‌ی بچنه ناوچه به‌رزه‌کانه‌وه، ده‌شڵێت ڕه‌نگه فه‌رمانیش به چۆڵـکردنی هه‌ندێـک ناوچه بدرێت.\nله به‌نده‌رێـکی گه‌وره‌ی ڤێرجینیاش هێزی ده‌ریایی ئه‌مه‌ریکا فه‌رمانی به که‌شـتیـیه جه‌نگیـیه‌کانی خۆی داوه ناوچه‌که چۆڵ بکه‌ن.\nله دوایـین ڕاپـۆرتدا که‌شـناسان ده‌ڵێن چه‌قی زریانی ئایرین گه‌یشـتووه‌ته سه‌ر ناسـساوی پایته‌ختی باهاما و به خێرایی 20 کیلۆمه‌تر به‌ره‌و باکوری ڕۆژئاوا ده‌جوڵێته‌وه.\nئه‌مه به‌هێزترین زریانه له ماوه‌ی سێ سـاڵدا به‌و شێوه‌یه مه‌ترسی بۆ سه‌ر وڵاته یه‌کگرتووه‌کانی ئه‌مه‌ریکا دروست بکات.


کۆنترۆڵکردنی بێمۆڵەتە بێبەڵگەکان ڕەخنەی لێگیراوە - Radio Sweden Kurdish - ڕادیۆی سوید - Radyoya Swêdê | Sveriges Radio\nکۆنترۆڵکردنی بێمۆڵەتە بێبەڵگەکان ڕەخنەی لێگیراوە\nبڵاو کرایه‌وه tisdag 26 februari 2013 kl 09.42\nئەو کارەی پۆلیسی ستۆکهۆلم لە میترۆکاندا بۆ دەستگیرکردنی ئەو کەسانە ئەنجامی دەدات کە بێمۆڵەت و بێبەڵگە بە نایاسایی لە سویددا دەژین (papperslösa) دژ بە پەیماننامەکانی یەکییەتی ئەورووپایە بەڕای هێنریک باریکڤیست ڕاوێژکار لە نوسینگەی حوکوومەت و پسپۆڕی بواری مافەکانی مرۆڤ.\n- ئەوەی کە پۆلیس مافی ئەوەی هەیە لە چوارچێوەی یاسای کارەکانیاندا مافی ئازادی کەسێک زەوت بکات کارێکی یەکجار هەستیارە هەر بۆیە چەندین ڕێسا دانراون بۆ نموونە لە پەیماننامەی ئەورووپا و دادگای ئەورووپادا سنور بۆ کاری پۆلیس دیاری دەکات تا دەسەڵاتەکەیان خراپ بەکارنەهێنن. هێنریک باریکڤیست ڕاوێژکار لە نوسینگەی حوکوومەت و پرۆفێسۆری بواری مافەکانی مرۆڤ دەڵێت لە بەندەکانی ئەو پەیمانامەیەدا هاتووە کە پۆلیس بۆی نییە داوای پێناسە لە هیچ هاوڵاتییەک بکات گەر بنەمایەکی پتەو بۆ گومانی تاوانکارییەک نەبێت.\nدەبێت پۆلیس و دەوڵەت گومانێکی بەبنەمای سەبارەت بە تاوانێک هەبێت تا بتوانێت کەسێک بوەستێنێت و لێپرسینەوەی لێ بکات باریکڤیست هەروەها دەڵێت گەر سکاڵا دژ بە سوید لەسەر ئەم کارە بدرێتە دادگای ئەورووپا ئەگەرێکی زۆر هەیە سزا بدرێت. بەڵام بۆ ئەوە هەنگاوی یەکەم ئەوەیە کە دەبێت کەسێک هەبێت توشی ئەو کردارە هاتبێت و سەرەتا ئەو پرسە بگەیەنێتە دامودەستگەی دادی سویدی.\nبەپێی چەند سەرچاوەیەکی مێدیا چەندنین کەس لە میترۆکاندا داوای پێناسەیان لێ کراوە هەرچەندە بلیتی سەفەرکردنیان پێ بووە. نۆ لە دەی ئەو کەسانەی کە پۆلیس داوای پێناسەی لێ کردون مافی مانەوەیان لە سویددا هەبووە واتا بە پێچەوانەی گومانەکانی پۆلیسەوە. تەنها لە ماوەی ئەم مانگەدا ڕۆژانە نزیکەی 26 وەستێنراوە و لە مانگی جانوەریشدا 716 کەس، پاشان دەرکەوت لە 670 پۆلیس هەڵەی کردبوو. زۆربەی ئەو کارەش پۆلیس بە جلی مەدەنییەوە ئەنجامی دابوو، بەرپری پۆلیسی سنور سیۆرەن کلێرتۆن پێش ماوەیەک ڕایگەکاند لەو هەڵانە دەکۆڵینەوە بەڵام دەڵێت گەرەنتی ئەوە نادەین کە خەڵکی بەهۆی ڕوخسار و ڕەنگیانەوە لێ نەکۆڵرێنەوە.\nلەلایەکی دیکەوە هاوکاری کلێرتۆن بەرپر لە دەستگەی پۆلیسی سنوور پار ئونو یوهانسۆن دەڵێت ئێمە خەڵکی ڕاوەدوو نانێین بەڵکە کۆنترۆڵ دەکەین و بەهیچ شێوەیەک بەهۆی ڕەنگ و ڕوخسار یاخود پاشخانی ئیتنیکی گومان لەخەڵکی ناکەین ئێمە بنەمای یاساییمان بۆ لێپرسینەوە هەیە و پۆلیسەکانیشمان ڕاهێنراو و شارەزان، بەڵام سەیر نییە ئەگەر هەڵەش ڕوو بدات.\nجێی باسە ئەم کارەی پۆلیس بە هاوتەریبی ئەو پرۆژەیە دەزانرێت کە بە ناوی (REVA) ماوەی ساڵێکە بەڕێوە دەچێت و ئامانج لێی دەست بەجێ ناردنەوەی بێمۆڵەتە بێبەڵگەکانە ڕەخنەی زۆری لێ گیراوە، جگە لەوەی کە خەڵکی بەهۆی ڕەنگ و ڕوخساریانەوە بەگومانی بێمۆڵەتی داوای پێناسەیان لێ دەکرێت ڕێگەی دیکەی تریش گیراوەتە بەر بۆ نموونە بەبیانووی کۆنترۆڵکردنی مەیخۆری لە کاتی ئوتومبێل لێخوڕین، گەرنا لەڕێی تۆماری مارەبڕێن و لیستی نەخۆشخانەکانەوە. هەروەها لە میترۆکاندا بە بیانوی کۆنترۆڵی بلیتی سەفەرەوە داوای پێناسەشیان لێ کراوە، پۆلیسی سنور یوهانسۆن دەڵێت ئەم کارەمان لە چوارچێوەی یاسای تایبەت بە بیانییان ئەنجام داوە، هەمیشە هەر وابووە و شتێکی نوێ نییە هیچ پەیوەندییەکیشی بە پرۆژەی ڕێڤاوە نییە.\nئەم کارە ناپەسەندە دژ بە ڕەوتی یاساکانە و چی زووە دەبێت پۆلیس لەو ڕەفتارەیان بکۆڵنەوە چونکە بۆتە مایەی نیگەرانی و دەڵەڕاوکێی هاوڵاتییان. وەزیری هاوگونجی ئێریک ئولێنهاگ هەفتەی پێشوو ڕای گەیاند.\nئەو کارەی پۆلیس لە کاتێکدایە کە لەساڵی 2009 ەوە حوکوومەت بڕیاری دا کە دەستگە بەرپرسەکان کاری جدی بۆ ناردنەوەی ئەو پەناخوازانە بکەن کە بێمۆڵەت لە سویددان و بڕیاری ناردنەوەیان دەرچووە. ئولێنهاگ دەڵێت ئەمە مانای ئەوە نییە بەو شێوەیە بەدوایاندا بگەڕێین بەڵکە دەبێت ڕێگەی دروست بگیرێتە بەر.\nسەبارەت بەم ڕەخنانە پار ئونو یوهانسۆن بەرپرس لە پۆیسی سنوورەوە دەڵێت زۆر نیگەران دەبم لە لێدوانی هەندێک سایسەتمەدار و کەسانی دیکە کە خۆم و هاوەڵەکانم وەک ڕاسیست وێنا دەکەن ئێمە ڕەوتی یاسامان گرتووە و مەبەستمانە کارەکانمان بە دروستی و دوور لەو جۆرە تۆمەتانە ئەنجام بدەین.


تا ئێستا یەكلانەبووتەوە كۆرۆنا سەربەچ حزبێكە؟ ئەویش لەدیگەڵەیە\nئەوەی روودەدا گەورەتر و مەترسیدارترە لەوەی دەردەكەوێت ،ئەوەی ئێستا لە كوردستاندا هەیە و تۆڕی كۆمەڵایەتی تەنیوە حەشاماتێكە گەیشتوەتە رادەی گاڵتەكردن بە نەخۆشی وڤایرۆس ومردنیش ،بێ باكبوون لە هەموو راستییەك و دروستكردنی نیوە دێڕێك بۆ هەموو مەترسییەك كە ئەوەش ئیدیۆمی هەمووی فشەیە.بەتایبەت ئەم دێڕە لە بەرامبەر ڤایرۆس ونەخۆشییەك كە ناوی كۆرۆنایە و جیهان لەبەردەم ئەم تاجدارە چۆكی داوە عاقیبەتی باش نابێت . حەشامەتێك لەفەیسبوك پەلاماری هەموو شتێك دەدەن و تەنانەت گەیشتووەتەوە ئەوەی كە توشبوویەك بە كۆرۆنا قسەدەكات كۆمێنتبارانی دەكەن بەوەی فشەیە و پارەی وەرگرتوە،هەناسە توندی وهەڵبزڕكاندنی رەنگی بە فلمدروستكردن ناودەبەن.ئەمەشی شەرعیەتی داوە بەم حەشاماتە كە واقسە بكات ئەو خاڵە سیاسییە كە هەیە ،بەكورتی ناكۆكی یەكێتی و پارتی وایكردوە بەرەی فشەیە و راستە لەبەرامبەر كۆرۆنا دروستبێت (واتا یەكێتی وپارتی كۆرۆناشیان بەشكرد).\nناڕەزایی بەرامبەر حكومڕانیی هەیە (موچەخۆر وكەسانی ئاسایی مافیانە توندبن بەرامبەر دەسەڵاتی حكومڕانیی،نەك پەرلەمانتارو سەركردایەتیی حزبەكان)بۆیە كاتێك هەر بەرپرسێك لە حكومەت دەڵێت كوردستان لەبەردەم مەترسییەكی نوێی كۆرۆنادایە،حەشامێك دەڵێن فشەیە و پروپاگەندەیە (ئەگەر ئەو بەرپرسە بەرێوەبەری كەرتی تەندروستی ئاغجەلەریش بێت ،مادەم سەربەحكومەتە،قسە زانستییەكەی لەلایەن مەفرەزەكانی فشەوە لەفەیسبوك رەتدەكرێتەوە). هانا ئارنێتی گەورە فەیلەسوف دەنوسێت:بكەری سەرەكی پشتی تۆتالیتاریەت ،نەسێبەری نازی بوو نە تارمایی شیوعیەت بوو ،بەڵكو هۆكارەكەی ئەو تاكە بوو كە جیاوازی نەدەكرد لەنێوان هەقیقەت و درۆدا،هەڵە وراستی لێ ونبوبوو. هەمان نەخۆشی توشی هاوڵاتی كوردیش بووە ،نازانێت راستی لەكوێیە؟ دەسەڵات هەمیشە درۆی بۆ كردوە بۆیە ناتوانێت ئیستا بچیتە بەرەیەكەوە دان بە راستییەكدا بنێت ،ونبوە لەنیوان درۆ و راستی موعارەزە وسەركردە دروستكراوەكان وپەرلەمانتارەكان وبەڵگە زانستییەكاندا. هاوڵاتی ئێمە نازانێت راستی كوا؟ئایا كۆرۆناش دروستكراوە یان راستییە ؟ئایا هەرێم رووبەڕووی شەپۆلی سەختی كۆرۆنا ڤایرۆس بووەتەوە یان ئەمەش درۆیەكی ترە؟\n٢ هینریك ئەپسن(١٨٢٨-١٩٠٦) یەكێك لە شانۆنامە بەناوبانگەكانی بەناوی دوژمنی گەلەوەیە ،ئەم شانۆنامەیە باس لەدكتۆر تۆماس ستۆكمان دەكات كە ئەفسەرێكی پزیشكە وخێزاندارە ،دكتۆر ستوكمان بەبەڵگەی زانستی ئەوە دەچەسپێنیت كە ئاوی گەرماوەكان پیسن وپڕن لە میكرۆب ودواجار زیانی گەورەی دەبێت بە تەندروستی گشتی و هەمووئەوانەی كە گەرماوەكان لەشارەكەیدا بەكاردەهێنن. لەرۆژنامەیەكی ناوخۆیی وتارەزانستییەكەی بڵاودەكاتەوە. بەڵام هەرزوو رووبەڕووی پارێزگاری شارەكەی دەبێتەوە،جەنابی پارێزگار بەدكتۆر دەڵێت: ئەوەی تۆ وروژاندووتەوە پەیوەندی بەزانستەوە نییە ئەوە مەترسی ئابوری وسیاسیی هەیە،بەڵام دكتۆر ستۆكمان سوردەبێت لەسەر بوچونەكەی خۆی ولای وایە ئەمە بابەتێكی زانستییە وپەیوەندی بە ژیان ومردنی خەڵكەوە هەیە ،بەڵام جەنابی پارێزگار هەموو دەرگایەكی دەربڕین و دەرخستنی مەترسییەكان لەم دكتۆرە دادەخات ،هاوارە گەورەكەی دكتۆر ستوكمان ئەوەیە بە پارێزگاری شارەكەی دەڵێت:ئێمە لەناو نەخۆشی وپیسی وگەندەڵیدا دەژین،راستە زۆرینە بەهێزە بەڵام مەرج نییە زۆرینە لەسەر هەق بێت. هەمان شانۆگەری بەڵام لەسەر واقعێكی تر دور لە نەرویژی ئەپسن و روداوێكی تر دور لەمەسەلەی گەرماوەكان دوبارەدەبێتەوە.\nتازەلای زۆرینە ئەوە چەسپاوە هەموو ئەومەترسیانەی بەناوی كۆرۆنا هەیە درۆیە و فشەیە وسینارێویە ،كە هۆكارەكەشی بۆ متمانەنەبوون وسواخدانی بەسیاسەت دەگەڕێتەوە ،بۆیە گوتاری خۆپارێزیی لەنێوان زەرد وسەوز ونیلی و قاوەیدا بزربوە،زۆرجار هەستدەكەیت كۆرۆنا پارتییە ویەكێتی وگۆڕانی پێدەترسێنرێت ،زۆرجاریش هەستدەكەیت كۆرۆنا یەكێتییە و پارتی نایەویت داخڵی هەولێر بێت و دیگەڵەی لێگرتوە . دونیا موبەتەلا بووە بەدەست ئەم ڤایرۆسەوە بەڵام لە كوردستان موبەتەلای راستی ودرۆ بووە لەنێوان حزبەكان ،تا تێپەڕاندنی ئەم دۆخە خۆپارێزیی گرنگە ،با باجەكەی هاوڵاتی نەیدا وەك پێشتر لەسەركەپكی حەمەد ئاغا دامان.\n101 جار خوێندراوه‌ته‌وه | Sunday, June 7, 2020


سلێمانی.. ده‌یان كارتۆن چپس ده‌ستی به‌سه‌ردا گیرا، پزیشکێكی پسپۆڕیش زیانه‌كانی ئاشكراده‌كات\n2020-09-01 [01:22 AM]\nلیژنه هاوبه‌شه‌كانی قائیمقامیه‌تی سلێمانی ده‌ست به‌سه‌ر بڕێكی زۆر چپسی ئێرانیدا ده‌گرن و پسپۆڕێكی نه‌خۆشییه‌كانی منداڵ زیانه‌كانی چپس له‌سه‌ر ته‌ندروستی منداڵ ئاشكرا ده‌كات، پزیشکێكی پسپۆڕی نەخۆشیەکانی منداڵان زیانه‌كانی خواردنی چپس ئاشكراده‌كات وبه ده خاڵ زیانه‌كانی بۆ دایكان و باوكان رونده‌كاته‌وه هانیان ده‌دات رێگری بكه‌ن له‌خواردنی چپسی په‌تاته.\nئه‌مڕۆ سێشه‌ممه، به‌هار ره‌مه‌زان، سه‌رۆكی لیژنه‌ی كۆگاكانی سه‌ربه‌لیژنه هاوبه‌شه‌كانی قائیمقامیه‌تی سلێمانی رایگه‌یاند: به‌هۆی هه‌بونی به‌رواری ئێرانی، لیژنه‌كه ده‌ستی به‌سه‌ر (60) كارتۆن چپسدا گرتوه و به‌بڕیاری قائیمقامی سلێمانی له‌ناوده‌برێت و خاوه‌نه‌كه‌شی روبه‌ڕوی رێكاری یاسایی ده‌كرێته‌وه.\nوتیشی: به‌پێی تایبه‌ت مه‌ندی وه‌زاره‌تی بازرگانی عێراق، پێویسته ئه‌و كاڵاوشمه‌ك و خوارده‌مه‌نیانه‌ی له‌بازاڕه‌كان به‌هاوڵاتیان ده‌فرۆشرێت به‌پێی ستانداردی جیهانی به‌رواری به‌رهه‌مهێنان وبه‌سه‌رچونی به‌سه‌ره‌وه بێت، به‌پێچه‌وانه‌وه له‌لایه‌ن لیژنه هاوبه‌شه‌كانه‌وه رێگری له‌فرۆشتنی ده‌كرێت.\nهاوكات پزیشکی پسپۆڕی نەخۆشیەکانی منداڵان، زیانه‌كانی خواردنی چپس ئاشكرا ده‌كات و ده‌ڵێت: كه‌مترین مادده‌ی سودبه‌خشی بۆ منداڵ تێدایه به‌ڵام هۆکارێکی مەترسیدارە بۆ تووشبوون بە نەخۆشی شێرپەنجە.\nله‌ڕێی تۆڕه كۆمه‌ڵایه‌تیه‌كانه‌وه د. پشدەر عه‌بدوڵا، پزیشکی پسپۆڕی نەخۆشیەکانی منداڵان زیانه‌كانی خواردنی چپس ئاشكراده‌كات وبه ده خاڵ زیانه‌كانی بۆ دایكان و باوكان رونده‌كاته‌وه هانیان ده‌دات رێگری بكه‌ن له‌خواردنی چپسی په‌تاته.\n1- قەڵەوی و کێش زیادی، بڕێکی زۆر چەوری و ووزەی تێدایە کە مەترسی تووشبوون بە نەخۆشیەکانی شەکرەو دڵ زیاد دەکات.\n2- بڕێکی زۆر خوێی سۆدیۆمی تێدایە کە مەترسی تووشبوون بە بەرزبوونەوەی فشاری خوێن زیاد دەکات بەمەش ئەگەری لەکارکەوتنی گورچیلەو جەڵتەی مێشک زیاد ئەکات.\n3- بڕێکی زۆر لە چەوری جۆری خراپەکەی تێدایە کە تووشبوون بە نەخۆشیەکانی دڵ زیاد ئەکات.\n4- هۆکارێکە بۆ کلۆربوونی ددانەکان .\n5- بڕێکی زۆر چەوری زەیتی خراپی تێدایە و پێکهاتەی جپس کەمترین ماددەی سوودبەخشی بۆ گەشەی منداڵەکە تێدایە.\n6- هۆکارێکە بۆ ئەوەی منداڵەکە هەمیشە هەست بە برسیەتی بکات و داوای جپسی تر بکات چونکە بڕێکی زۆر کاربۆهیدرات و نیشاستەی تێدایە کە ئەبێتە هۆی ناڕێکی لە ئاستی شەکری گلوکۆزو هۆڕمۆنی ئەنسۆلین.\n7- چالاکی مێشکی منداڵەکە زیاد ئەکات بۆیە ئەبێتە هۆی جوڵەیەکی زۆری ازعاج کەر لە سرووشتی منداڵەکە.\n8- لە ئەنجامی پڕۆسەی درووست کردنی جپسی پەتاتەکە ماددەیەک درووست ئەبێت کە پێی ئەووترێت (acrylamide) کە هۆکارێکی مەترسیدارە بۆ تووشبوون بە نەخۆشی شێرپەنجە.\n9- خواردنی جپسی پەتاتەی زۆر هۆکارێکە بۆ تووشبون بە ووشک بوونەوەی منداڵ.\n10- بۆ ژنی سکپڕ مەترسی لەسەر ژیانی کۆرپەکە درووست ئەکات و لەوانەیە ببێتە هۆی مردنی کۆرپەکەی.\nئەم هەواڵە 2170جار خوێندراوەتەوە


له‌لایه‌ن: محەمەد ڕزگار - به‌روار: 2021-04-18-17:01:00 - کۆدی بابەت: 4612\nسیفە‌تە‌كانی خاك چین؟\nھە‌ندێك جۆر لە خاك زۆر بە‌سوودە بۆ گە‌شە‌ی ڕووە‌كە‌كان و ھە‌ندێكی تریشیان یارمە‌تی گە‌شە‌ی ڕووە‌ك نادات.\nئە‌مە‌ی خوارە‌وە ھە‌ندێك لە سیفە‌تە‌كانی خاكە وە‌ك تنراوە‌كانی و پێكھاتنی و بە‌پیتی.\nتنراوی خاك و پێكھاتە‌كە‌ی\nخاك لە دە‌نكۆڵە‌ی قە‌بارە جیاواز پێكدێت، ھە‌ندێكیان قە‌بارە‌كە‌یان ھێندە‌ی دە‌نكە‌لمێك دە‌بێت و لە‌وانە‌یە بگاتە (٢ملم) و ھە‌ندێكیشیان بچووكن بە ھێندە‌ی كە ناتوانرێت بێ گە‌ورە‌كردن ببینرێن.\nتنراوی خاك Soil texture بریتیە لە جۆری خاك پە‌یوە‌ست بە قە‌بارە‌ی دە‌نكۆڵە‌كانی پێكیان ھێناوە، ڕێژە‌ی لم لە خاكی ئیماراتدا ٩٥٪ بە‌ڵام ئە‌م ڕێژە‌یە لە كوردستان كە‌م دە‌بێتە‌وە و زۆربە‌ی خاكی كوردستان لە قوڕ پێكدێت.\nتنراوی خاك كاریگە‌ری ھە‌یە لە‌سە‌ر پتە‌وییە‌كە‌ی، تا ڕێژە‌ی قوڕ زیاتر بێت ئە‌وا یە‌كگرتن و پە‌تە‌وییە‌كە‌ی زیاتر دە‌بێت، كە ھە‌ندێك جار كێڵانیشی زە‌حمە‌ت دە‌بێت.\nبێگومان تنراوی خاك كاریگە‌ری لە‌سە‌ر دادان و تێپە‌ڕبوونی ئاو بە‌ناو خاكدا ھە‌یە، پێویست وایە كە خاك یارمە‌تی تێپە‌ڕینی ئاوبدات تا بگاتە ڕە‌گی ڕووە‌كە‌كان بە‌بێ ئە‌وە‌ی كە خاكە‌كە تە‌واو تێر ئاو ببێت.\nجووڵە‌ی ئاو و ھە‌وا بە‌ناو خاكدا پە‌یوە‌ستە بە پێكھاتە‌ی خاكە‌كە‌شە‌وە، پێكھاتە‌ی خاك Soil structure مانای ڕیزبوونی دە‌نكۆڵە‌كانی خاك، ھە‌میشە ئە‌م دە‌نكۆڵانە بە ڕێك و پێكی ڕیز نابن، لە زۆر كاتدا پێكە‌وە لكانی دە‌نكۆڵە‌كان لە‌وانە‌یە ڕێ لە تێپە‌ڕبوونی ئاو بگرێت یان یارمە‌تی تێپە‌ڕینی بدات، بە گوێرە‌ی جۆری خاكە‌كە‌وە.\nبوونی ماددە‌ی خاوی لە خاكدا، وە‌ك ئاسن پێویستە بۆ گە‌شە‌ی ڕووە‌كە‌كان ئە‌مانە ماددە‌ی خواردنن بۆ ئە‌و ڕووە‌كانە، ئە‌و خاكە‌ی كە ھە‌ژاربێت بە‌و ماددانە ناتوانێت ڕووە‌كە‌كان تێر بكات بە ماددە‌ی خواردن، توانای خاك بۆ پارێزگاری كردن لە ماددە‌ی خواردن و دابینكردنی بۆ ڕووە‌كە‌كان ناودە‌برێت بە پیتی خاك.\nزۆرێك لە‌و مادە خۆراكییانە‌ی ناو خاك سە‌رچاوە‌كە‌ی تاوێری دایكە.\nھە‌رچی ئە‌وانە‌ی كە دە‌مێننە‌وە لە ھیومە‌سە‌وە دێن. كە ئە‌میش ماددە‌یە‌كی ئە‌ندامی ڕە‌شە كە لە ئە‌نجامی شیبوونە‌وە‌ی پاشماوە‌ی ڕووە‌كی و گیاندارانە دروست دە‌بێت ئە‌م پاشماوانە بە‌ھۆی بە‌كتریا و كە‌ڕووە‌كانە‌وە شیدە‌بنە‌وە و دە‌گۆڕێن بۆ خۆراك.\nئە‌و ڕێگە‌یە‌ی كە خاك لێوە‌ی دروست دە‌بێت، زۆربە‌ی وا دە‌كات كە لە شێوە‌ی چیندا ڕیز ببێت، بە‌شی سە‌رە‌وە‌ی دە‌وڵە‌مە‌ندە بە ھیومە‌س، و نیشتووە‌كان لە ژێریە‌وە‌ن، پاشان تاوێری بن لە ژێرە‌وە.\nزۆر جار بە‌شی سە‌رە‌وە‌ی خاك بە‌خاكی ڕوویی ناو دە‌برێت، ئە‌م خاكە ڕووییە ماددە‌ی ھیومە‌سی زۆرتر تیایدا وە‌ك لە‌وانە‌ی ژێرە‌وە.\nھیومە‌س دە‌وڵە‌مە‌ندە بە مادە‌ی خۆراكی كە ڕووە‌كە‌كان پێویستیانە بۆ گە‌شە‌كردنیان لە‌بە‌ر ئە‌وە‌شە‌كە خاكی ڕوویی سە‌رە‌وە پێویستە بۆ كشتوكاڵ.\nدە‌كرێت خاك ترش بێت یان تفت، پێوە‌ری ژمارە‌ی ھایدرۆجینی (PH) بە‌كاردێت بۆ پێوانە كردنی پلە‌ی ترشێتی و تفتی خاكێك، ئە‌م پێوە‌رە لە نێوان «٠ بۆ ١٤»ـدایە.\nژمارە‌ی ناوە‌ند «٧» ئە‌وە ناوە‌ڕاستە.\nئە‌و خاكە‌ی ژمارە‌ی ھایدرۆجینە‌كە‌ی لە ٧ كە‌متر بێت ئە‌وا ترشە، بە‌ڵام ئە‌وە‌ی كە ژمارە‌ی ھایدرۆجینییە‌كە‌ی زیاتر بێت لە ٧ ئە‌وا تفتە.\nژمارە‌ی ھایدرۆجینی كاریگە‌ری لە‌سە‌ر چۆنییە‌تی توانە‌وە‌ی ماددە خۆراكی ھە‌یە لە خاكدا، بۆ نمونە ڕووە‌كە‌كان ناتوانن ھە‌ندێك مادە ھە‌ڵمژن لە خاكێكی تفتدا یان ئە‌و خاكە‌ی ژمارە‌ی ھایدرۆجینیە‌كە‌ی بە‌رز بێت.\nبە‌ڵام خاكێك ژمارە‌ی ھایدرۆجینیە‌كە‌ی نزمبێت لە‌وانە‌یە ڕێ لە تێپە‌ڕینی ھە‌ندێك مە‌واد بگرێت بچێت بۆ ڕووە‌كە‌كان، ڕووە‌كە جیاوازە‌كان پێویستیان بە خواردنی جیاواز ھە‌یە، لە‌بە‌ر ئە‌وە ژمارە‌ی ھایدرۆجینی گونجاو بۆ خاكێك ئە‌وە‌یە كە تا چە‌ند یارمە‌تی گە‌شە‌ی ڕووە‌كە‌كان دە‌دات.\nزۆربە‌ی كات ژمارە‌ی ھایدرۆجینی خاكێك لە‌نێوان «٦ بۆ ٨»ـدایە، بۆ نموونە خاكی ئیماراتی عە‌رە‌بی ژمارە‌ی ھایدرۆجینی لە‌نیوان «٧.٥ بۆ ٨.٥»ـدایە.\nئایا خاك تووشی مە‌ترسی دە‌بێت بە وێنە‌ی ڕووە‌ك و گیانە‌وە‌ران؟ دروستبوونی خاك ھە‌زاران ساڵی دە‌وێت، لە‌بە‌ر ئە‌وە جێگرتنە‌وە‌ی ئاسان نییە.\nئە‌گە‌ر گرنگی بە خاك نە‌دە‌ین، ئە‌وا ھاوكارین لە تێكشكان و ھە‌ژاربوونی بە توخمە خۆراكییە‌كانی ناوی، كە‌واتە خاك سە‌رچاوە‌یە‌كە پێویستە بیپارێزین.\nپاراستنی خاك Soil conservative ڕێگە‌یە كە بۆ پاراستنی بە پیتی خاك بە پارستنی لە ڕاماڵین و بە نە‌ھێشتنی و نكردنی ماددە خۆراكییە‌كانی ناوی.\nبابه‌ته په‌یوه‌ندیداره‌كان به : سیفە‌تە‌كانی خاك


چۆن دەبیتە خاوەن پێستێکی گەش و نوێ - Yeane.Org ماڵپەری یانی\nچۆن دەبیتە خاوەن پێستێکی گەش و نوێ\nبۆئەوەی پێست بەبەردەوامی بە تازەی و گەشی و نەرم بمێنێتەوە ئەوا پێویستە ئاوی پێویست لە لەشماندا ھەبێت .\nپێست یەکێکە لەو شوێنە گرنگانەی لەش کەخانەکانی ٢٠%ی ئاوی لەشیان ھەڵگرتووە,بەھۆی بەھەڵم بوونی بڕێک لەو ئاوەوە پێست بەتازەی و گەشی دەمێنێتەوە.چەوری ئاسای پێست ڕێگیر دەبێ لەزۆر بەھەڵم بوونی ئاو کە بۆ لەش پێویستە .وەبۆ گەشتر بوونی پێست پێویستە ڕۆژانە ٧-٨پەرداخ ئاو بخورێتەوە (بەبێ زیادەڕەوە کرد) ,زیاتر سوود لەڤیتامینەکانی Eو Cوەربگرن و سەوزەو میوە بە پێی پێویست بخۆن بەڵام ھەوڵبدەن بەجوانی بیشۆرنەوە تا ڤایرۆس و میکرۆبەکان نەچنە ناو لەشتانەوە .خۆت بەدوور بگرە لەبەکارھێنانی سابوون بۆ شتنی ڕومەتتان (بەتایبەت سابوونە ئاسایەکان) .\nدوابەدوای شتنی ڕوومەت و ووشک کردنەوەی دەست بەجێ کرێمە شێدارکەرەوەکان بەکار بھێنن وە لە ژێر تیشکی خۆردا کرێمی دژە خۆر لەڕوومەت تان بدەن .\nئایا سابوون پێست پاک دەکاتەوە:-\nئەگەرچی سابوون پێست بەباشی و تەواوەتی پاکدەکاتەوە بەڵام واباشترە سابوونە ئاسایەکان بەکار نەھێنرێن ,چونکە سابوونە ئاسایەکان PHی کلسیان ھەیە و لەگەڵ چەوریە کانی پێستدا کەبەشێوەی ترشە خوێ ھەیە کارلێک دەکەن و دەبێتە ھۆی لەناوبردنی چەوری پێست و زیان پێ گەیاندنی .ئەگەر دەتەوێت پێستی ڕوومەت بە سابوون بشۆریت ئەوا واباشترە کە سابوونە جوانکاریەکان یا سابونە ترشەکان بەکاربھێنرێت.چونکە PHی ئەم سابوونانە نزیکن لە PHی پێست .ئەم سابوونە ترشانە بەڕێژەیەکی کەمتر چەوری پێست لادەبات وە لە ئەنجامیشدا کەمتر وشک دەبێت .\nبۆ پێستی ناساغ (ھەوکردوو,بریندار و ڕووشاو) ەکان سابوونە دژە بەکتریاکان بەکاربھێنن گونجاو ترە.وەئەگەر پێستتان چەورە ئەوا شۆردن بە سابوون ھیچ کێشەیەک درووست ناکات و ئاساییە,بەڵام ئاگاداربن کەپێستی ووشک باشترە کەتەنھا بەئاو بشۆردرێت وەلەکاتی بەکارھێنانی سابووندا بەبێ دوا کەوتن ووشکی بکەنەوە و کرێمە شێدارکەرەوەکان بەکاربھێنن.\nحەووت خاڵ بۆ پاراستنی پێست لەزستاندا:-\nدوکتۆر (حی باین دونی) شارەزا لە بواری پێستدا دەڵێت:-\nکەم بوونەوەی شێ لەشوێنی ژیاندا گرنگترین کلیلە .ئێوە بۆ ماڵەوە و سەیارە و ھەتا دەگاتە دۆڵابی جلەکانتان بیریان لێدەکەنەوە کە گۆڕان کاریان تێدا بکەن ,بەڵام لەبارەی پێست تانەوە چی دەکەن؟\nپارێزگاری کردنی پێست لەبەرانبەر ساردی ئاو ھەوای زستاندا زۆر گرنگ و پێویستە وەھەروەھا زۆر ئاسان و سادەشە.\nلەکاتێکدا لەمانگەکانی زستان نزیک دەبینەوە گۆڕنکاریەک لەپێستدا ڕوودەدات چوونکە جیاوازیەکی زۆر لەنێوان ئاو و ھەوای ماڵەوە و شوێنی کار و ئاو ھەوای دەرەوەدا دروست دەبێت, ووشکی و ساردی ھەوای زستان لەدەرەوەی ماڵدا شێی پێویست لەلەش دوور دەخاتەوە .بە بەکارھێنانی کرێمەکان و پێکھاتە شێدارکەرەوەکان دەتوانیت ئەم شێ لەدەست چوونە قەرەبوو بکەیتەوە بەڵام پێویستە شوێنی ژیانی خۆت بەشێداری بھێڵیتەوە .\nلەکاتێکدا کەپێست توشی ووشکبونەوە و ترەکین و ھەوکردن و ھەستیاربوون دەبێت بەتایبەت توشبوون بەگەندە خۆرەکان بەھۆیانەوە توشی زیانێکی زۆر دەبێ,ھەر بۆ ئەم مەبەستەشە کەشارەزایانی پێست بەگۆڕانی وەرزەکان ئامۆژگاریەکانیان دەگۆڕن .ھەرچەندە کە مانگە تەڕو شێدارەکان تەنانەت گەرمای ھاوینیش بۆ ئێوە بەسوودە ئەگەری ئەوی ھەیە کەببێتە ھۆکاری وشکبونەوە و ترەکینی پێست لە زستاندا, چونکە لەکەشی شێداردا پێستی لەش لەشێداری کەش شێ وەردەگرێت بەڵام لەکاتێکدا کەشێی کەش کەمدەبێتەوە دەبێتەھۆی ئەوەی کە پێست سەرچاوەی سروشتی شێ لەدەست بدات.\nلێرەدا ئێمە چەند ڕێگەیەکتان پیشان دەدەین بۆ ھێشتنەوەی پێست بەشێداری:-\n١-بە بەکارھێنانی ئامێرەکانی دروستکردنی شێ (ھەڵم) ھەوڵبدەن کە کەشی ژووری نوستن و ماڵەوەتان بەشێداری بھێڵنەوە.\n٢-دووش (ڕەشاش) بەکار مەھێنن بۆ خۆشتن لەکاتێکدا کە ئاوەکە زۆر گەرم بێت,سەرمای زستان و دابەزینی پلەی گەرمیا واتان لێدەکات کە ئاوی زۆر گەرم بەکربھێنن بۆ خۆشتن وە وەستان لەبەر دەم دووشی ئاوی زۆر گەرمدا بۆ ئێوە زۆر خۆشە ,بەڵام ئاوی زۆر گەرم دەبێتە ھۆی زەرەر گەیاندن بە پێست و ئازاردانی.ھەوڵبدەن لە جێگای ئاوی زور گەرم ئاوی شلەتێن بەکاربێنن وە کاتێکیش لەگەرماوو چونەدەرەوە بەھێواشی و بەخاولی خۆتان ووشک بکەنەوە و بەدرێژی سێ خولەک کرێمی شێدارکەرەوە بۆ شێدار کردنەوەی لەشتان بەکاربھێنن.\n٣-ھەوڵبدەن ئەو کرێم و پێکھاتانە بەکاربھێنن کەیەکێک لەم مادانەی تێدابێت (پترولتوم,ڕۆنە کانزایەکان,ترشی لنیولینک,کرامیدس و گلیسرین ) .\n٤-ئاگاداری ئاوی ناو لەشتانبن و ھەوڵبدەن لەڕۆژدا زیاتر ئاو بخۆنەوە چونکە خواردنەوەی ئاوی زۆر پێست تان بەشێداری دەھێڵێتەوە ودەبێتە ھۆی دەرکردنە دەرەوەی پاشەڕۆ و مادە زیان بەخشەکان لەناو لەشدا.\n٥-کرێمە چەورەکان و ڤیتامینە تایبەتیەکان بەکاربھێنن بۆ چەورکردنی لێوەکانتان.\n٦-سود لەکرێمە دژە خۆرەکان وەربگرن . بەوپێ یەی کە لە زستاندا پێست تان کەمتر بەر خۆر دەکەوێت , بەڵام تیشکی سەروو بەنەوشەی لەڕۆژە ساقە و بێ ھەوری زستانیشدا کاریگەری خۆی ھەیە تەنانەت لەکاتێکیشدا کە ھەور بەئاسمانەوەیە ئەم تیشکانە دووبارە دەچنە ناو پێستەوە.وە بۆ ئەوکەسانەی کە یاری خلیسکانە دەکەن لەسەر بەفر پێویستە کرێمەکانی دژە خۆر بەکار بێنن .\n٧-ئەگەر خاوەنی نینۆکێکی درێژ و ئاڵۆزی,وازلین (ڤازلین) بەکاربھێنە بۆ شێدارکردنەوەی وە دەتوانن سوود لەپرۆتین و مادە و بۆیە بەھێزکەرەکانی نینۆک وەربگرن بۆ بەھێزکردنیان.\nئەگەر ئەم خاڵانە لەزستاندا پەیڕەو بکەن دەبنە خاوەنی پێستێکی دروست لە وەرزی زستاندا . مەگەر لە ھەندێ باری وەک توشبوون بە ئەگەزما ….وە پەیدادەبێ لەم کاتەدا دەبێت سەردانی کەسی پسپۆڕی پێست بکرێت.\nتەیمور حسن ھەڵەبجەیی\nله‌وانه‌كانیاندا ته‌مه‌ڵ ده‌بن\nله‌ژوره‌وه جل وشك مه‌كه‌نه‌وه